
Enkonduko 


Karaj Legantoj, 

la nunan numeron ni dediĉas al nia 
44-a konferenco, ja entute 25 paĝoj 
ligiĝas rekte al la kopenhaga aranĝo. 
Duono de tiuj paĝoj prezentas la 
simpozion, kun la enkonduka artikolo 
de Duncan CHARTERS, nia vic- 
prezidanto kaj kun la resumoj de 12 
simpoziaj prelegoj. Pri la konferenco 
mem raportas - krom tri estraranoj - 
ankaŭ nia belga sekciestro, Marc 
CUFFEZ kaj nia nederlanda kolego, 
Rudi KOOT. Krom la konferencaĵoj, 
en la numero trovis lokon raporto el 
Italio (Michela LlPARl) plus du 
raportoj el Afriko: tiu de Andrea 
BERTRAND kaj Alain DELMOTTE pri 
Kongo kaj tiu de Mirejo GROSJEAN 
pri Burundo. La dua raporto daŭros 
en nia 4-a numero. 

ILEI daŭrigas sian partoprenon en 
SES (Somera Esperanto-Studado) kaj 
plifortigas sian agadon en Azio. La 
plenaj raportoj pri la 1-a ILEI- 
Seminario en Orienta Azio kaj pri la 
seminario „Flugiloj” en SES estos 
rete dissenditaj kaj aperos en nia 
kvara numero. Same, kiel la recenzo 
pri la nova lernolibro Temagemo de 
Judit FELSZEGHY. 

Petante pardonon de tiuj kolegoj, 
kies artikoloj nun ne povis aperi kaj 
dezirante sukcesan lernojaron salutas 
vin: 

Jozefo NEMETH, redaktoro 

Lingvoj de scienca komunikado kaj edukado 


Simpozio de ILEI en Kopenhago, 22-23 julio 2011 

de d-ro Duncan CHARTERS, vicprezidanto de ILEI 

Kial ni dediĉas tiom da tempo kaj 
rimedoj al organizado kaj raportado de 
la simpozio pri Lingvoj de scienca 
komunikado kaj edukadol Certe parte 
pro tio, ke antaŭkondiĉo por la akcepto 
de Esperanto en la edukaj roloj, kiujn ni 
deziras por ĝi, estas la preteco de 
neesperantistaj kleruloj doni al la lingvo 
la agnoskon kaj respekton, kiuj serioz- 
igos niajn pretendojn en la okuloj de 
edukaj kaj politikaj decidantoj kaj de la 
ĝenerala publiko. Tiu preteco dependas 
ne nur de la akcepto de niaj kutimaj 
argumentoj, ĉar tiuj, se orientitaj al la 
instruado de Esperanto kiel la sola ebla solvo de la tiel nomata monda 
lingvo-problemo, emas elvoki skeptikemon se ne kontraŭadon aŭ eĉ 
primokadon. De kiuj aliaj faktoroj dependas tiu preteco? Interesajn 
respondojn donis la Simpozio mem kaj ĝiaj eminentaj neesperantistaj 
partoprenintoj. 

Bonvenigan salutparoladon prezentis Kirsten REFSING, dekano de la 
Fakultato pri Humanismaj Studoj de la Universitato de Kopenhago. Ŝi sub- 
strekis du gravajn faktojn: ke Esperanto sola inter la planlingvoj atingis uz- 
nivelon, kiun oni prave povas nomi sukcesa, kaj ke la historio indikas ke 
(kiel en la kazo de ĉiuj aliaj lingvoj, kiuj ĝuis pozicion de potenco), ni ne 
havas kialon supozi, ke la angla lingvo restos eterne en privilegia rango. 
Prof. Frans GREGERSEN, la plej rekonata nuntempa dana lingvisto en kaj 
ekster sia lando, en la unua simpozia referaĵo klarigis la plurlingvan sin- 
tenon de la Nordia Deklaro pri Lingvopolitiko . Li restis por aŭskulti dum la 
tago la ceterajn prezentaĵojn, kaj el la diskutoj tuj interpretitaj venis al por li 
nova konkludo: ke E-o estas vere vivanta lingvo, tute taŭga por seriozaj 
intelektaj interŝanĝoj. Prof. Robert PHILLIPSON, kiu dum jaroj instruis en la 

Kopenhaga Komerca Altlernejo, eldonis plurajn verkojn pri lingva 
diskriminacio kaj partoprenas konstante en konferencoj pri lingvopolitiko, 
atentigis pri la problemoj de vasta akcepto de la angla lingvo por 
universitata instruado. Malgraŭ gravaj kontraŭdiroj inter la eŭropa politiko, 
kiu favoras multlingvecon, kaj la praktiko, kiu favoras instruadon kaj 
eldonadon de sciencaj esploroj en la angla lingvo, nuntempe eŭropaj 
universitatoj esploras malpli diskriminacian politikon, konsiderante 
enkonduki en la praktikon multlingvismon, dulingvismon aŭ paralelan 
lingvo-kompetenton. Li jam konvinkiĝis, ke E-o estas tute taŭga komunik- 
ilo por universitatnivelaj diskutoj, kaj ke ni kontribuas gravan perspektivon 
al tiaj lingvopolitikaj demandoj. Li mem partoprenis en preparoj de la 
simpozio kaj proponis la artikolon de prof. Humphrey TONKIN „Lingvoj 
kaj la komunika fendo en sciencoj” kiel motivon de la simpoziaj diskutoj. 
Prof. Karsten PLEDELIUS, kiu bonkore enhejmigis la konferencanojn kaj 
simpozianojn en sian Fakultaton, partoprenis interalie per diskutado de la 
referaĵo de prof. GREGERSEN, kio instigis tre interesajn respondojn pri la 
lingvosperto de la nordiaj popoloj. Sed ne nur tio: li poste komentis pri sia 
observado dum la ILEI-Konferenco la riĉan interhoman kulturon de la 
uzantoj de E-o, ke ni certe ne plene konscias pri la valoro de tio, kion ni 
jam atingis. La kvina neesperantista partopreninto en la Simpozio, prof. 
Laszlo MarAcz el la Universitato de Amsterdamo, indikis kiom grava 
estas nia partopreno en objektiva ekzamenado de la meritoj de diversaj 
solvoj por intergentaj komunikaj problemoj. En kunlabora projekto pri 
inventaro de interkomunikaj procesoj (Toolkit aŭ Instrumentaro ), E-o estu 
normale inter la disponeblaj rimedoj. Kiam oni petis de li ekzemplon pri la 
rolo, kiun povus ludi prefere E-o, li indikis ke unu tia uzo povus esti por 
resumoj de sciencaj artikoloj eldonataj en iu ajn lingvo. Universitatanoj, 
aparte studentoj en sia unua studjaro, povus lerni sufiĉe, komence por 
kompreni tiajn resumojn sen granda tempoinvesto. Post la Simpozio, prof. 
MarAcz komentis pri sia kreskanta respekto por la meritoj de E-o. 

Jen almenaŭ parto de la respondo al mia unua demando. Neniu kontraŭas, 
ke ni renkontiĝu kun aliaj uzantoj de nia lingvo por ĝin praktiki, por 
interŝanĝi spertojn, por pli edukiĝi en niaj klasoj, konferencoj kaj 
kongresoj. Tamen, kiom ni atingos, se ni restos nur en niaj propraj rondoj, 
se ni ne inteligente interagos kun spertuloj ekster nia kutima, komforta 
teritorio por lerni de ili, kuraĝigi ilin en ilia laboro, ricevi iliajn konsilojn? 
Ni devas starigi aliancojn kun la multaj fakuloj, kiuj kapablas kompreni, 

respekti, kaj apogi niajn celojn, kaj kiuj volonte kunlaboros en kampoj de 
komuna intereso. 

Nia Ligo havas klerigan fimkcion: klerigan por ni mem, por niaj lernantoj 
kaj por tiuj kapablaj apogi la enkondukon de ĉiam pli da lernantoj al la 
scioj kaj spertoj, lciujn kapablas doni la lernado de E-o en nia hodiaŭa 
mondo. En lastatempa konversacio, konata instruisto en niaj rondoj 
bedaŭris, ke multaj el ni ne konstatas la oportunecon de la nuna momento 
por la akcepto de multe pli vasta instruado de E-o. En ILEI aktivas ĉiam pli 
da ekstereŭropaj sekcioj kaj individuaj instruistoj: 32 klasoj nur en unu 
afrika lando, Burundo. Kiu eŭropa lando atingis tiom? La laboro de Heidi 
GOES en Indonezio revivigis la tiean movadon, rezultigis multajn klasojn, 
venigis indonezianojn al la konferenco de ILEI. La evoluon en Azio ni 
aparte agnoskas per la venontjara konferenco en Ĉinio, kiu surscenigis nian 
novan jam treege laboreman kaj kunlaboreman sekretarion. 

Tion mi mencias kiel fonon, kiu kunigas niajn interesojn kun la temo de la 
Simpozio. Tiuj diskutoj inter niaj lingvaj spertuloj kaj eksteraj observantoj 
kaj amikoj reliefigis por mi du tendencojn, kiuj povas malutili al nia laboro. 
Ambaŭ koncernas la anglan lingvon. La unua tendenco montriĝas en 
klopodoj detronigi la anglan lingvon de ĝia pozicio, ne nur pledante por E-o 
kiel pli bona anstataŭanto en la rolo de monda lingvafrankao (lingua franca 
- mi ne kontraŭas tiun starpunkton!), sed kontraŭbatalante ĝin per troa 
fervoro kaj per ne sufiĉe apogitaj aŭ nuancitaj argumentoj, aŭ troigoj pri 
E-o mem. La dua tendenco, unuavide ŝajnas je la alia ekstremo, sed ĝi en 
unu senco paralelas: rezigni pri la estonteco de E-o, sub la preteksto ke „la 
angla jam venkis”. Vere frapis min la konstato, ke ju pli vaste oni provas 
subteni la lernadon kaj uzadon de la angla, des pli videblas la problemoj, 
kiujn kaŭzas tiu politiko. Ni havas nenion por timi. Eble per la projekto 
Lingvolanĉilo , pli da lernantoj post lernado de E-o elektos lerni la anglan. 
Ili elektu, sed ambaŭ elektoj havas sian logikon. Kaj la lernantoj, kaj la 
lingvoj „gajnas”. 

Do, kiu estu la „ora meza vojo” por ni? Ĉu konstati, eduki anstataŭ emocii, 
protesti, batali? Faktaj, eĉ sciencaj konstatoj estus ke jes, la angla estas 
vaste uzata en la mondo kiel lingvafrankao inkluzive en universitatoj, kiuj 
akceptas studentojn de diversaj landoj kaj gepatraj lingvoj; ke ekzistas en la 
hodiaŭa mondo pli da nedenaskaj parolantoj de la angla ol denaskaj; ke 
multaj individuoj kaj institucioj klopodas plietendi aŭ ĝeneraligi la uzadon 

de la angla lingvo; ke ofte la angla servas kiel komunikilo inter individuoj, 
kiuj ne dividas alian komunan lingvon; ke en multaj landoj de la mondo oni 
instruas la anglan kiel duan lingvon en lernejoj ekde tre frua aĝo; ke granda 
plimulto de la publikigado de sciencaj esploroj okazas en la angla lingvo; 
ke en multaj internaciaj konferencoj regas la uzo de la angla. 

Malmultaj personoj, eĉ en niaj rangoj, kontraŭus tiujn konstatojn. Ili ne 
estus novaĵoj por plej multaj legantoj, kiuj vidus tiajn deklarojn enĵurnala 
aŭ revua artikolo. Tamen ekzistas aliaj konstatoj, plejparte egale pravig- 
eblaj sed ne tiel konataj. 

Jen, kie gravas edukado: 

1. La angla ne estas aŭtentika lingvafrankao, ĉar laŭdifine tia vehikla 
lingvo ne estu la gepatra lingvo de la interparolantoj, kiuj ĝin uzas. 
E-o laŭdifine kaj en la praktiko estas vera lingvafrankao, komparebla 
al la svahila kaj la indonezia, kvankam ne precize samklasa. 

2. Neparolantoj aŭ nebonaj parolantoj de la angla estas diskrimina- 
ciataj, ĉar ili kutime ne kapablas same bone esprimi sin parole aŭ 
skribe kiel denaska parolanto. 

3. Internaciaj konferencoj ofte fiaskas pro malbona interpretado aŭ 
insisto uzi nur la anglan. 

4. Ofte ne estas haveblaj bonaj sciencaj materialoj en la denaska lingvo 
de la lernantoj, do ili ne ricevas adekvatan klerigadon. 

5. Kvankam multaj grandaj universitatoj proponas klasojn en la angla 
lingvo, pluraj insistas pri dulingveco de la studentoj. 

6. Profesoroj ne denaske parolantaj la anglan ofte trovas ege malfacila 
komunikiĝi kun studentoj el Afriko kaj Azio, pro la kombino de 
dialektaj kaj eduksistemaj diferencoj. 

7. Proponantoj de pli vasta uzado de la angla kiel lingvafrankao ne 
interkonsentas pri la plej akceptebla formo de la lingvo. 

8. Kreskas tendenco de malinternaciiĝo de la scienca esplorado. 
Ekzistas rezisto al la trudado de scienco praktikata en anglalingvaj 
medioj kiel universala, aparte kie la alia kulturo estas demonstreble 
tute malsama. 

Kiom la publiko scias pri tiaj konstatoj? Kiom ni konsciis antaŭ la 
Simpozio la pli vastan perspektivon, kiun malfermis al ni niaj prelegantoj? 
Kaj nun ĉefa demando: kiel ni utiligos ne nur la novajn sciojn, sed ankaŭ la 
kuraĝigojn, kiujn ni ricevis por ekspluati la nunan pli favoran klimaton por 

la akcepto de rolo por E-o en la preparado por lernado de aliaj lingvoj kaj 
aŭtentika transkultura edukado? Kaj, kiel atentigis Mark FETTES kaj Jose 
Antonio VERGARA, ni ne limigu nin nur al tradiciaj prilingvaj temoj en nia 
klerigado, sed pere de E-o ni malfermu al niaj lernantoj novan horizonton al 
transnacia studado de universalaj temoj (kiel la ekologio kaj konscia homa 
progreso per kunlaborado), surbaze de la scioj, kiujn alportas reprezentantoj 
de ĉiuj lingvoj kaj kulturoj. Tiu praktika idealismo povas celi eĉ emancip- 
iĝon el la bariloj, pri kies ekzisto malmultaj konscias kaj kiujn ne venkis 
ankoraŭ tradiciaj solvoj. 



De maldekstre: Huang Yinbao (Trezoro), Duncan Charters, Zsofia Korody, 
Karsten Fledelius, Stefan MacGill, Radojica Petrovic, Julian Hernandez 
Angulo 


Simpoziaj resumoj, Kopenhago 22-23 julio 2011 

Lingvoj de scienca komunikado kaj edukado 

Frans GREGERSEN 1 

Defioj kaj perspektivoj por lingva politiko en Eŭropo. 

Danio kiel ekzemplo 

La nuntempa epoko prezentas specifajn defiojn por la kreo de lingvo- 
politiko en pli malgrandaj landoj nur pro tio, ke la potenco de la 
merkatfortoj emas favori la uzadon de la angla ne nur kiel lingvafrankao 


1 Universitato de Kopenhago 

por la scienco, teknologio kaj tre ofte ankaŭ por ekster-laborejaj plaĉokupoj 
kaj kulturaj produktoj, sed aldone kaj samkiale, kiel la unuavice instruata 
fremda lingvo. Per tio oni ŝajne celas krei dulingvajn komunumojn, kie la 
loka lingvo funkcias kiel la unua lingvo uzata en familiaj rondoj, dum oni 
konsideras la anglan universale kiel la privilegiitan duan lingvon uzatan por 
kreskanta celaro. Fine de tiu disvolviĝo, ŝajne hantas situacio, en kiu 
kaŝatendas la angla lingvo, kovanta la katastrofajn sekvojn de neuzado aŭ 
tuta malapero de aliaj lingvoj. La aŭtoro prezentas unue la premojn de la 
merkato kaj la logikon de tiuj premoj, kaj due, kion jam faris la danaj 
politikistoj kaj politikistoj ĝenerale enfokusigante la lingvouzadon en la 
universitatoj; trie li diskutas la nordian alternativon citante la Nordian 
Deklaron pri Lingvopolitiko kiel specifan kazon, kaj fine li skizas eblan 
estontecon por Eŭropo bazitan sur regiona modelo parenca al la Nordia, kaj 
la principon de la instruado de lingva aŭskultokompreno. 


Humphrey TONKIN 2 

Lingvoj kaj la komunika fendo en scienco 

Tra la jarcentoj, unue la latina lingvo kaj poste la franca, germana kaj rusa, 
retroiris en sia iam rekonata graveco kiel internaciaj lingvoj de scienco. 
Aliaj potencaj lingvoj, kun larĝa enlanda scienca dialogo, kiel ekzemple la 
japana kaj ĉina, estis ĉiam plejparte ekskluzivitaj. La ekdominado de la 
angla lingvo levis la reputacion de anglalingvaj universitatoj kaj donis 
avantaĝon al denaskaj parolantoj de la angla per sinrefortiganta cirklo de 
lingva fluo. Resumaj servoj insistas ricevi anglalingvajn resumojn; citaĵaj 
indeksoj ofte registras nur anglalingvajn citaĵojn. Tiel, la angla ŝajnas 
domini la sciencan dialogon kaj, senescepte, la universitatoj, kiuj troviĝas 
ĉe la supozata pinto de gvidaj sciencaj institucioj, estas anglalingvaj. La 
reganta sed nepreciza supozo ŝajne estas, ke se oni sufiĉe premas, oni 
devigos la aliajn lerni la anglan por entute konkurenci. Tiel, oni mise 
identigas sciencan progreson limigitan al la angla lingvo kun scienca 
progreso entute. Se oni volas ŝanĝi tiun diskriminacian situacion, la 
avantaĝohavaj devos agnoski sian avantaĝon kaj esplori vojojn al 
reekvilibrigo. 


2 Universitato de Hartford 

Robert PHILLIPSON 3 

Subtenado de diverseco en lingvoj de klerigado 

Universitatoj laboras sub premo. Liberecon en la elekto de esplorkampoj en 
universitatoj limigas registaroj kaj komercaj entreprenoj, kiuj komisias 
difinitajn esplorprojektojn; pli da prestiĝo oni aljuĝas al eldonaĵoj en la 
angla lingvo ol en aliaj (bibliometra histerio!); surmerkatigo tutmonda de 
universitatnivelaj programoj (kun eksporto de nur-anglalingvaj universitat- 
ejoj); la Bolonja procezo, kiu kuntiras internaciiĝon kun klerigado nur 
anglalingva. La politiko de EU pledas por multlingveco, tamen la kutima 
praktiko en EU, ekzemple en la kampo de scienca esplorado, fortigas la 
anglan lingvon malavantaĝe al aliaj. Tial estas esence, ke la universitatoj 
ellaboru institucian praktikon, kiu efektive kuraĝigas multlingvecon, kaj 
kreu ekvilibron inter lingvoj naciaj kaj internaciaj, ĉefe sed definitive ne 
ekskluzive la angla. Kelkajn paŝojn tiudirekte prenis registaroj de la nordiaj 
landoj. Kelkaj eldonaĵoj dokumentas kiel danaj universitatoj laŭiras la 
vojon al dulingvismo. La Universitato de Kopenhago ĉefrolas en la 
agnoskado, ke gravas ne nur kontrolo de kvalito, sed ankaŭ la bezono 
esplori pri „paralela kompetento”. 

Tem-rilataj artikoloj de Robert Phillipson povas esti elŝutitaj de 
www. cbs. dk/staff/phillipson. 


Detlev BLANKE 4 , Wera BLANKE 5 

Faklingva komunikado en Esperanto 

Lingvo sen evoluinta faka apliko havas limigitan komunikan kaj kognan 
valorojn kaj estas minacata degradiĝi al nura folklora dialekto. Tio ankaŭ 
validas por planlingvo en sia eventuala rolo de internacia alternativa 
komunikilo, se ĝi ne nur servu al agrabla tempo-pasigo. E1 inter ĉiuj ĝis 
nun malsamgrade enpraktikiĝintaj planlingvoj nur Esperanto posedas 
menciindan fakan aplikon. La prelego mencias la unuajn indikojn pri la 
faka apliko, la fakajn terenojn, fakteksto-tipojn, formojn de la kreado kaj 
fiksado de faktekstoj kaj la organiz-teknikajn aspektojn de la faka 


2 

Kopenhaga Komerca Altlemejo 

4 Universitato Humboldt, Berlino 

5 Terminologia Esperanto-centro 


IPR 11/3>10 



komunikado en la planlingvo. Apartan atenton oni donas al la fakvortoj 
(terminoj), al la lingva materialo, la konstruprincipoj de la farado de 
terminoj, fonditaj de la esperantologo kaj fondinto de la terminologio- 
scienco Eugen WŬSTER. Oni prezentas la vojojn de la enkonduko de 
terminoj en la praktikon (propono, diskuto, registro, apliko, stabiligo per 
normigado). Malgraŭ la ekzisto de daŭra certa faka apliko la lingvo- 
komunumo de Esperanto ĝis nun subtaksas ĝian gravecon kaj flegas certajn 
iluziojn pri la ebloj de oficiala enkonduko de la lingvo en internaciajn 
rilatojn. Utiligante la ekzistantajn spertojn necesas reklopodi kunordigadi la 
faklingvan agadon kaj pli intensive informi kaj klerigadi pri ties necesoj, 
principoj kaj problemoj. Aparte gravas meti la terminologian laboron sur la 
internacian nivelon laŭ ISO-normoj (TC 37) kaj kunlabori kun la koncernaj 
instancoj ( Infoterm , Termnet). Malgraŭ evidentaj mankoj la ĝisnunaj 
rezultoj de la faklingva komunikado en E-o montras, ke la planlingvo 
taŭgas por tiuj celoj. La rezultoj povas esti bazo por lingvo-planaj procezoj 
(terminologio-planado), kondiĉe, ke ekzistu objektiva bezono kaj adekvata 
politika volo. 

Sabine FlEDLER 6 

Scienca komunikado kaj lingvafrankao 

La angla disvastiĝis en la tuta mondo kaj fariĝis ankaŭ la domina lingvo en 
internacia scienca komunikado. Esplorrezultoj transdoniĝas al pli vasta 
publiko pli facile, se oni uzas nur unu lingvon. La domino de la angla 
tamen kondukas al komunika malegaleco. Nedenaskaj parolantoj de la 
angla devas investi multan tempon, monon kaj energion en lingvolernadon, 
sed tamen ili ne tiel bone komunikas kiel denaskaj. Lastatempe aro da 
diversaj terminoj estas uzata por substreki la funkcion de la angla kiel 
internacia komunikilo. La angla, oni diras, fariĝis la lingvafrankao de la 
sciencoj; ĝi povas esti uzata kiel lingvo por komunikado sen esti lingvo por 
identiĝo. Mia prelego kontestas la ekziston de tia dupartigo koncerne la 
nuntempan uzon de la angla en scienca komunikado. Ĝi donas 
superrigardon pri esploroj rilate al kulturdependaj diferencoj en scienca 
skribado. Pro la rilatoj inter lingvo kaj kulturo, inter komunikado kaj 
kognado, la lingvo, per kiu scienca esploro estas farata, havas kulturan 

influon al tiu esploro. La tutmonda redukto al la angla kiel la sola lingvo 
kun internacia valideco en scienca komunikado povas konduki al domino 
de angla-usona maniero de esploro kaj al perdo de lingva kaj kultura 
diversecoj. Aldone, la konservado de sciencaj lingvovariantoj krom la angla 
necesas por popularigi esplorrezultojn en naciaj lingvoj. 

Laszlo MARACZ 7 

Instrumentaro por transnacia komunikado en Eŭropo: 
komparo inter manieroj de komunikado en multlingva Eŭropo 

La proceso de la eŭropa integriĝo estas akompanata de transnaciaj procesoj, 
kiuj defias la tradicie establitan manieron de unulingva interkomunikiĝo. 
Kiam multoblaj rilatoj kaj agadoj interligas homojn aŭ instituciojn trans la 
limoj de iliaj naciaj ŝtatoj, ni parolas pri transnaciismo. E1 ĝi sekvas la 
neceso, rekonsideri la fenomenon de multlingva interkomunikiĝo kaj 
esplori la cirkonstancojn, en kiuj konvenas uzi ekzemple la anglan kiel 
lingua franca (ELF), uzi regionajn lingvojn kiel linguae francae (RELF), 
apliki la teknikon de la lingua receptiva (LARA), laŭ kiu ĉiu parolanto uzas 
sian gepatran lingvon en multlingva medio, aŭ tiun de la kodŝanĝado 
(CSW). Ĉiuj tiuj metodoj ja disponeblas, sed neniam oni provis kungrupigi 
ilin en koheran sistemon de komunikstrategioj kaj konfronti la relativajn 
fortojn de ĉiu el ili kun la specialaĵoj de diversaj multlingvaj medioj. 

La nova projekto ‘Toolkit’ aŭ Tnstrumentaro’, kunordigata de esploristoj 
en Nederlando, kunigas esplorgrupojn en unu konsorcion, kies komuna 
sperto ebligas la sisteman komparon inter la fortaĵoj kaj malfortaĵoj de la 
diversaj strategioj. La laboroj de la projekto rezultigos la kunmeton de 
instrumentaro por transnacia komunikado, kiu prenos en konsideron la 
diversecon inter la agantoj, la mediojn kaj la lingvojn renkontatajn en la 
nuntempa Eŭropo. La instrumentaro helpos siajn estontajn uzantojn, decidi, 
kiun komunikmetodon juĝi plej konvena en konkreta kazo. Ĉi tiu kontribuo 
enkondukas en la komparon inter la malsamaj komunikmetodoj kaj ilia 
laŭkaza efikeco, esprimita laŭ kriterioj lingvaj kaj eksterlingvaj, kiel 
ekzemple tiuj de la lingva demokratio kaj la lingva ekonomio. La 
simpozianoj estas invitataj aldoni Esperanton al mia listo de 
komunikstrategioj. 


7 Departemento pri Eŭropaj Studoj, Universitato de Amsterdamo 

Amri WANDEL 8 

Lingva egaleco en la scienco sub la ombro de la angla 

En La Eta Princo , neniu aŭskultis la turkan astronomon, kiam li raportis pri 
malkovro de asteroido vestita en sia tradicia turka vestaĵo, sed ĉiuj lin 
laŭdis, kiam, kelkajn jarojn poste, li faris la saman raporton en „decaj” 
okcidentaj vestaĵoj. Simile gravas en la nuna mondo la lingva vestaĵo. En la 
21-a jarcento anticipa kondiĉo por scienca kariero estas bona kono de la 
angla lingvo. Ĝis antaŭ duonjarmilo tiun rolon plenumis la latina, antaŭ 
apenaŭ jarcento - la germana. Tamen, post la dua Mondmilito tiom firmiĝis 
la rolo de la angla, ke novaj sciencistoj havas nenian ŝancon internacie 
diskonigi siajn esplorojn, ĉu skribe en sciencaj ĵurnaloj, ĉu buŝe en sciencaj 
konferencoj, sen bona kono de la angla. Junaj sciencistoj, kies gepatra 
lingvo ne estas la angla, devas investi multan tempon por studi la anglan ĝis 
alta nivelo, tempo, kiun iliaj anglalingvaj kolegoj povas investi en scienca 
esploro. Ĉina sciencisto devas investi grandan parton de sia tempo por 
verki artikolon por anglalingva revuo, aŭ perfektigi sian anglan elparolon 
por prelego. Tiaj obstakloj tute ne ekzistas por liaj anglalingvaj kolegoj. En 
konferencoj de la Internacia Astronomia Unio, kies du oficialaj lingvoj 
estas la angla kaj la franca, eĉ francaj astronomoj ne plu provas prelegi 
france. Ĉu E-o havas tiurilate signifan mesaĝon? Almenaŭ en unu scienca 
medio lingva diskriminacio ne ekzistas: Internacia Kongresa Universitato 
kaj Akademio Internacia de la Sciencoj. Ĉu ili povas servi kiel modelo 
ankaŭ ekster Esperantujo? 

Mark FETTES 9 

Lingvo, scienco, edukado en ekologia perspektivo 

La pli kaj pli hegemonia statuso de la angla kiel scienca lingvo estas 
ebligita de la samaj ekonomiaj kaj sociaj procezoj, kiuj subtenas senliman 
kreskadon de nia konsumado de resursoj. Alivorte, la monda angla estas 
simptomo de civilizacio, al kiu mankas la kontroloj kaj ekvilibroj necesaj 
por kunligi lokajn kulturojn kun ilia daŭropova ekologia bazo. Alfronti la 
ekologian krizon signifas trovi manierojn interpreti kaj integri ekologiajn 


8 Universitato de Jerusalemo 

9 Fakultato pri Edukado, Universitato Simon Fraser, Burnaby (Kanado) 

sciojn en la lingvoj de la ĉiutaga vivo, entrepreno laŭnature multlingva kaj 
multkultura. Estas necese, sed ne sufiĉe, argumenti por la graveco de naciaj 
lingvoj en rilato al mondlingvo kiel la angla. Se ni devas lerni pensi kaj agi 
je la skalo de riverejoj kaj bioregionoj, niaj lingvoj devas povi enkodigi 
tiuskalajn sciojn, kio kredeble premisas revalorigadon de lokaj dialektoj, 
indiĝenaj lingvoj, kaj disvastigita plurlingveco. Tio povas ankaŭ postuli pli 
inkluzivan kaj reciprokan aliron al la interlingva komunikado, kampo sur 
kiu E-o povas montriĝi nemalhavebla kiel perilo inter lokismo kaj 
universalismo, kadre de pli daŭropova tutmonda ekologio de la sciado. 


Nicolau DOLS 10 

Alprenplanado de malpli uzata lingvo en multlingva socio 

Ĉi tiu prelego traktas pri la alprenplanado 
de minorigita lingvo en multlingva socio. 
Mi prezentas la kazon de la kataluna en la 
Balearaj Insuloj. 160 lingvoj estas nun- 
tempe parolataj en ĉi tiuj insuloj, kie kaj la 
kataluna kaj la hispana estas oficialaj 
lingvoj. Kiel fari la katalunan lerninda de la 
envenintaj laboristoj kaj, kiel atesti iliajn 
lingvonivelojn estas gravaj aferoj ne nur 
por la publika instrusistemo, sed ankaŭ por 
la tuta baleara socio. Mi montras la nunan 
situacion per statistiko pri lingvopovo kaj 
per analizo de la leĝsistemo pri lingvo- 
instruado kaj uzado. Mi specife pritraktas: a) la trejnadon de jam laborantaj 
instruistoj, kiuj studis for de la Kataluna Landaro aŭ antaŭ la nunaj 
lingvoreguloj, b) la strategiojn por integri en la lernejo la enmigrintajn 
alilingvanajn lernantojn, c) la aliformon de la malnova lingvotestado en la 
nova sistemo kadre de la eŭropa testsistemo, kaj d) la lingvopolitikon en 
universitata instruado kaj scienca komunikado. 



10 Departemento de kataluna filologio kaj ĝenerala lingvistiko, Universitato de 
Balearaj Insuloj 

Davide ASTORI 11 

Kia(j) lingvo(j) por la scienco? 

Samtempe gravulo kaj por la esperantista 
movado kaj por la itala akademio, Giorgio 
CANUTO, rektoro de la Universitato de 
Parmo kaj prezidanto de la Internacia 
Esperanto-Movado, en sia prelego „La 
uzado de internacia lingvo sur la scienca 
kampo”, farita en Roterdamo la 6-an de 
aprilo 1959 (legebla en: Lapenna I., 

Memorlibro pri la Zamenhof Jaro , Centro 
de Esploro kaj Dokumentado, 1960), 
profunde pripensis la temon de „lingvo por 
scienco”. Tiu ĉi prelego celas diskuti la vidpunkton de tia grava klerulo, 
enkadrigante ĝin en la pli vasta kunteksto de la debato dudekajarcenta pri 
la graveco kaj nepreco de iu, kaj kia, Tingvo por scienco’: ekde la 
prikonsideroj de la mondfama Erik AHLMAN (unu el la plej elstaraj finnaj 
filozofoj) tra la propono de la itala latinisto, kaj e-isto, Carlo AGOSTINI 
(kiu skribis en la jaro 1978 „Epistola ad Emin.mos Patres Conciliares 
Vaticani II”), ĝis la plej modernaj lingvistikaj teorioj. 



Marek BLAHUŜ 12 

Kontribuo de komputila lingvistiko al solvado de 
lingvaj problemoj en scienca komunikado kaj edukado 

Jam en la pratempo de komputado multe da atento estis dediĉita al 
komputila prilaboro de lingvaĵo - unue nur al la teksto, poste ankaŭ al la 
parolo. Tiel naskiĝis nova disciplino, komputila lingvistiko. Ĝi defias la 
homan komprenon kaj uzon de lingvo, ĉar ĝi strebas reprezenti ĝin per 
taŭgaj formalismoj, kio ne ĉiam facilas. Aliflanke, atinginte tion (almenaŭ 
parte), sekve eblas uzi la komputan potencialon de la maŝino por efektivigi 
taskojn, kiuj sen la engaĝo de komputilo apenaŭ estus fareblaj por homo. 
La unuopaj niveloj de lingvoprilaboro estas jenaj: fonetika kaj fonologia, 

morfologia, sintaksa, semantika, pragmatika, kunteksta. La ĉefaj labor- 
terenoj estas morfologia kaj sintaksa analizoj kaj generoj, maŝina 
tradukado, komputila leksikografio, komputile asistata lingvolernado, 
tekstaroj kaj ilia analizo, parolsintezo kaj parolrekono. Komputila 
lingvistiko en ĉiuj tiuj kampoj povas kontribui al la laboro de sciencistoj 
kaj edukistoj, helpante al ili ekhavi, konservi, prilabori, interŝanĝi kaj 
disponigi datumojn gravajn por ilia laboro. La prelego skize prezentas ĉiun 
el tiuj terenoj kaj donas konkretajn ekzemplojn de komputillingvistikaj 
projektoj utilaj por sciencistoj kaj edukistoj. 

Jose Antonio VERGARA 13 

Priscienca komunikado en multlingva mondo: 
al demokratiaj sciosocioj 

Kvankam la angla iĝis la internacie reganta lingvo de la scienco, la 
tutmonda strebado al sciosocioj permesas ĵeti novan lumon sur la gravajn 
ligitajn kampojn de priscienca komunikado kaj scienca edukado, kiuj restas 
plene malfermitaj al la demando pri lingva diverseco. La fenomeno 
Esperanto kiel lingve konsci(ig)a, socie engaĝiĝinta edukmovado, fakte 
funkciis ĉi-rilate laŭ la dana nocio de folkeoplysning (popola klerigo), kaj 
povas kontribui al la urĝe bezonata diskutado serĉe al ĉi-kampa justa 
lingvopolitiko. 


44a Konferenco de ILEI (17-23 julio 2011) 


Rekorde kaj laboreme en renoma universitato 


Jam nia 44a Konferenco! Refoje en Eŭropo, sed decide ne temis pri 
eŭropeca konferenco: la 103 partoprenantoj venis el rekorda nombro da 
landoj (35): Brazilo, Meksiko, Ĉilio, Kubo, Benino, Ganao, Indonezio, 
Nepalo, Japanio, Korea Respubliko, Ĉinio, Kanado, Usono, Aŭstralio kaj 
21 eŭropaj landoj. La Konferenco okazis en la Universitato de Kopenhago, 
kun la temo ’Lingva politiko kaj lingvaj rajtoj en edukado kaj scienca 

komunikado’. Por meti la nunan kunvenon en perspektivon, la prezidanto 
de ILEI, Stefan MacGill, en sia festparolo atentigis, ke el la ses 
konferencoj inter 2007 kaj 2012, kvar okazis aŭ okazos ekstereŭrope, du el 
ili partopren-rekordaj por ekstereŭropaj aranĝoj de ILEI. La daŭrigo skizis 
la tri kutimajn pilierojn de ILEI-konferencoj: fakan, laboran kaj distran. 

La vic-prezidanto de ILEI, Duncan CHARTERS enkondukis la konferencan 
temon kaj la postan tagon gvidis debaton pri ĝi. Li skizis la historion de 
aranĝoj kie esperantistoj kaj ne-esperantistoj kunlaboris lastatempe por 
esplori malegalecajn praktikojn en transnaciaj kontaktoj. Li ankaŭ parolis 
pri kontraŭaj evoluoj ĉe lingvoelektoj en edukado - dum iuj iniciatoj 
enportas novajn lingvojn, aliaj tendencoj gvidas al kreskanta limigo de la 
lingva mikso. Li donis ekzemplojn pri nebona funkciado de tradukservoj 
kaj komunikado en sciencaj konferencoj laŭ la nunaj modeloj.La ampleksa 
konferenca programo konsistis el ne malpli ol 35 prelegoj, prezentaĵoj aŭ 
diskutrondoj, kiuj okazis laŭvice en kvin konferencaj salonoj, sed kutime 
ne pli ol tri samtempe. Pliaj detaloj legeblas ĉe http://ilei.info/konferenco/ 
2011/programo.php. 



Dum la interkona vespero 

La seminarion „Flugiloj de interkultura vento” realigis Duncan CHARTERS 
el Usono, Julian HERNANDEZ (Kubo), Zsofia KORODY (Germanio/ 
Hungario) kaj Radojica PETROVIĈ (Serbio). Temis pri metodiko de E- 
instruado inkluzive de instruplanado, didaktikaj aspektoj de la E-gramatiko, 
lingvo kaj kulturo en pedagogiaj programoj, teknologio je la servo de 
lingvo-lernado, kiel instrui simple kaj efike en naturaj cirkonstancoj, 
interkulturaj lingvaj ludoj kaj multo pli. Apartajn prelegojn pri diversaj 
temoj prezentis Zsofia KORODY („Pri la lingvoekzamenoj” kaj „Subvencioj 
kaj projektoj en la praktiko”), Lee Jungkee el Korea Respubliko („E-kurso 
en Koreio”), Stefan MACGlLL el Hungario/ Novzelando („La projekto 
‘esperantol25’”), Ronald GLOSSOP el Usono („Kial Ĉinio estas fekunda 
kampo por Esperanto”), Agneta EMANUELSSON el Svedio („Pri Valdemar 
Langlet”), Martin SchAffer el Meksiko/ Germanio („Informado pri 
Esperanto: kiel artikoli gazete kaj respondi al ĵurnalistoj”). Notinde 
populara estis „Erarologio” de Rob MOERBEEK el Nederlando, kiu, pro 
interesiĝo de konferencanoj, daŭriĝis eksterplane per frumatenaj sesioj. 
Simile Duncan CHARTERS ripetis dum lunĉpaŭzo la prelegon pri 
lernteknologioj por tiuj kiuj ne povis ĉeesti la unuan prezenton. 

Ronald GLOSSOP kaj Latifou GBADAMASSI (Benino), per komuna prezento 
de la multjara projekto „Infanoj ĉirkaŭ la mondo” kaj ĝia specifa apliko en 
Afriko tra „Infanoj ĉirkaŭ Afriko”, enkondukis debaton pri afrikaj 
perspektivoj de ILEI-agado. Simile agis Mireille GROSJEAN (Svislando) kaj 
Heidi GOES (Belgio), respektive pri „Aziaj etosoj” kaj „La indonezia E- 
movado: historio kaj estonto”, kio enkondukis debaton pri ILEI 
ekstereŭrope kun aparta atento pri ILEI en Azio survoje al la 45-a 
konferenco okazonta en Ĉinio, 2012. 

La „Universitatan tagon” (ĵaŭdo, la 21-a de julio) enkondukis Mallely 
Martinez MATEOS el Meksiko („Kiel enkonduki E-on en universitatojn: 
spertoj el Meksiko”) kaj Yu Jianchao, Ĉinio („E-eduko en Ĉina 
Komunikada Universitato”). En paralelaj sesioj M. SchAffer prezentis la 
projekton „Esperanto Internacia”, kaj Peter BalAz (Slovakio) kaj Marek 
BLAHUŜ (Ĉeĥio) la atingojn kaj planojn de E@I. 

Kulmina konferenca programero estis simpozio kunorganizita de ILEI 
kunlabore kun la Centro de Esploro kaj Dokumentado pri Monda Lingva 
Problemo (CED) kaj la Humanistika Fakultato de la Universitato de 
Kopenhago. La simpozia temo estis “Lingvoj de scienca komunikado kaj 

edukado.” Partoprenis esperantologoj kaj konataj fakuloj pri komunikado 
kaj lingvistiko. Dek naŭ personoj prelegadis en la simpozio. Pri ĝi legu 
apartan artikolon en ĉi tiu revuo kaj vidu pliajn detalojn ĉe 
http://ilei. info/konferenco/2011/simpozio.php kaj http://ilei. info/novajxoj/ 
simpozio2011 _raporto.php. 



Unu el la komitatkunsidoj 


En la tradicia ILEI-konferenca lingva festivalo, 31 konferencanoj prezentis 
21 lingvojn (2 el Afriko, 5 el Azio) inkluzive de diversaj skribsistemoj kaj 
elementoj de la koncernaj kulturoj. Laŭkutime, la konferenco ankaŭ omaĝis 
la lingvon de la gastiganta lando per dusesia kurseto Dana eksprese (Jonas 
kaj Mathias DALMOSE, Bent JENSENIUS). 

Laborsesioj abundis. Okazis kunveno de komisionoj pri lerneja kaj 
universitata agado, laborrondo por sekciestroj de ILEI kaj diskutsesio pri la 
perspektivoj por niaj estontaj konferencoj, dum kiu oni montris lumbildojn 

pri la venontjara konferencejo en Kunming kaj klarigis la preparlaborojn. 
Okazis tra tri tagoj sep horoj da komitat-kunsidado kun ĝis 33 komitatanoj. 
Ili akceptis la jarraporton, financajn rezultojn kaj revizoran raporton por 
2010, sekve la estraro estas senŝarĝigita pri la agado tiujare. Nomumitaj 
estas du novaj honoraj membroj: nia mult-jara kasisto Bertil ANDREASSON 
el Svedio kaj (postmorte) nia antaŭa prezidanto Mauro La TORRE el Italio. 

La Komitato elektis novan sekretarion de la Ligo, s-ron HUANG Yinbao 
(Trezoro) el Ĉinio. Ĝi nuligis tri nefunkciantajn sekciojn, sed akceptis 
novan en Meksiko - rikolto el la semado dum la pasintiara konferenco en 
Kubo. 

Aldoniĝis reprezentanto en Ganao kaj kontaktpersonoj en Indonezio kaj 
Nepalo. La elekto-komisiono estis reelektita kun la sama konsisto por la 
sekvaj tri jaroj. La Komitato altigis modeste la membro-kotizojn kaj 
abonojn por Juna amiko , sed ILEI akceptos ĝis la jarfino kotizojn por 2012 
kaj 2013 laŭ nunaj tarifoj. La ĉefa komitata tasko, efike kaj kunlaboreme 
plenumita, estis trakto de trideko da modifproponoj al la ligaj Statuto kaj 
Interna Regularo. La plimulto estis aprobita, sed kelkaj defiaj alineoj estis 
plusenditaj al la regulara komisiono kaj al reta diskutado inter komitatanoj. 

Distraj momentoj abundis, sed sen svarmo da formalaj distro-programoj - 
okazis interkona frandvespero, dana vespero, dancado, kantado, ekskursoj, 
ludado de diversaj muzikoj, konferenca bankedo kaj adiaŭa vespero, ĉiam 
kun abunda fotado. La distra, amikeca kaj Esperanta etosoj neforgeseble 
mallongigis distancojn inter la konferencanoj. 

HUANG Yinbao (Trezoro), Radojica PETROVIĈ kaj Stefan MACGlLL 


Donacintoj 

La rekorda internacieco de la 44-a konferenco de ILEI dankindas al 
donacintoj. Sen iliaj kontribuoj al la kaso Dazzini, aŭ rektaj pagoj de kostoj 
de kelkaj konferencanoj, ni ne havus partoprenantojn el Indonezio, Nepalo, 
Benino kaj Kubo. ILEI kaj la helpitaj konferencanoj dankas al: Ronald 
GLOSSOP, Lusi HARMON, Karlo (Chuck) MAYS, Duncan CHARTERS (ĉiuj 4 
el Usono), Synnove MYNTTINEN (Finnlando), ISIKAWA Tieko (Japanio), 
Simon SMITS (Nederlando), Kimie MARKARIAN (Britio), Agneta 
Emanuelsson (Svedio), Davide ASTORI (Italio). 

Raporto de konferencanoj 


ILEI - Konferenco, Kopenhago - Danio, 16- 24 julio 2011 


Raporto de Marc Cuffez, sekciestro de ILEI (Belgio) 


Mi foriris sabate la 16an de julio; per buso, 
trajnoj, aviadilo kaj metroo ĝis Bella Center 
en Kopenhago. Sufiĉis kelkaj minutoj por 
promeni ĝis mia loĝejo transe de la UEA- 
kongresejo kaj vojaĝi nur 3 metrohaltejojn 
ĝis la konferencejo en la Universitato. Mi 
tranoktis 8 noktojn en la junulargastejo 
Amager je 20 eŭroj nokte en 5-lita ĉambro. 
Posttagmeze mi vizitis la centran stacidomon, 
turisman oficejon, urbodomon, kaj la belan 
reĝan preĝejeton; mi promenis tra la centro 
kaj vizitis vendejojn de Kopenhago. 



Dimanĉe mi vizitis la muzeon ’NY Carlsberg Glyptotek’. Fondis ĝin Carl 
Jacobsen, kiu posedis la faman bierproduktejon Carlsberg. ’Glyptotek’ 
signifas „kolekto de skulptaĵoj”. Tie estas partoj pri la Malnova 
Mediteraneo, francaj pentraĵoj kaj skulptaĵoj kiel tiuj de Rodin, Degas, 
Monet, Gauguin, Van Gogh, Cezanne. Estis ankaŭ danaj pentraĵoj kaj 
skulptaĵoj kaj ekspozicio pri Cleopatra. Posttagmeze mi vizitis la 
konferencejon, prenis la dokumentojn kaj iris denove al la urbo. Tie mi 
vizitis la Frederikspreĝejon aŭ Marmorpreĝejon, la reĝajn palacojn de 
Amalienborg kaj prenis la busŝipon ĝis la Operejo kaj Nyhaven. Mi vizitis 
la faman marvirineton, iom pli grandan ol nia pisanta knabeto en Bruselo. 
Je la 19a komenciĝis la interkona manĝvespero. Multaj homoj kunportis 
manĝaĵojn kaj trinkaĵojn el diversaj landoj. 


Lunde okazis la komenco de la konferenco per solena malfermo. Stefan 
MACGlLL, la prezidanto de ILEI, malfermis la konferencon. Okazis 
komuna fotado. Je la lla Duncan CHARTERS el Usono prelegis pri la 
konferenca temo. Post tagmanĝo en la universitata restoracio, sekvis 
paralelaj programeroj. Mi aŭskultis la prelegon de Zsofia KORODY pri 
lingvoekzamenoj kaj tiun de Lee JUNGKEE pri E-kursoj en Koreio. Je la 

15a30 komenciĝis la unua komitatkunsido. Kiel sekciestro kaj komitatano 
por Belgio estis mia tasko partopreni en ĝi. Ni parolis pri tagordo, 
komisionoj dum la konferenco, jarraporto kaj financoj 2010, senŝarĝigo de 
la estraro por 2010 kaj ektrakto de la statutmodifoj. Je la 19a 30 komenciĝis 
la dana vespero. Kvar junaj danoj (Mikaelo BRANEBJERG, fratoj DALMOSE 
kaj ilia amiko) ludis klarneton, violonon kaj aliajn instrumentojn. La 
muziko estis belega. 

Marde, post la maloscedigo (enkonduka plenkunsido), Stefan MacGill 
prezentis la projekton ? esperantol25 ? . En 2012 ni festos 125 jarojn post la 
komenco de E-o en 1887, kaj ILEI preparas E-kurson kun 125 lecionoj. 
Ron GLOSSOP el Usono prelegis, kial Ĉinio estas fekunda kampo por E-o 
kaj pri kursoj sur la E-Insulo en Ĉinio. Pli da informoj ĉe www.esperanto- 
insulo.info kaj www.esperantouniversitato.com. Agneta EMANUELSSON el 
Svedio prelegis pri la svedo Valdemar Langlet (1872-1960). Lia familio 
venis en la 16a jarcento al Svedio el Francio. Je la 15a 30 komenciĝis la 2a 
komitatkunsido. Akceptitaj estis du honoraj membroj: Bertil ANDREASSON 
kaj Mauro La TORRE. La komitato akceptis nuligi la sekciojn en Britio, 
Irano kaj Rusio. ILEI serĉas novan sekretarion, komisiiton pri eksteraj 
rilatoj kaj membrojn de komisiono pri UN kaj Unesko. La komitato 
akceptis altigon de la membrokotizoj kaj abonoj ekde 2012. Por nia lando 
la kotizo ekde 2012 estos 10 eŭroj por reta membro, 20 eŭroj por papera 
membro kaj 16 eŭroj por Juna amiko. Okazis internacia vespero kun kantoj 
kaj dancoj el Kubo, Nepalo, Indonezio, Svedio, Danio, Finnlando, 
Nederlando, Japanio, ... 

Merkrede Julian HERNANDEZ el Kubo prelegis pri instruplanado — la 
planado, realigo kaj analizo de leciono. Poste li parolis pri landa agado kaj 
ĉiuj sekcioj diris ion pri la agado, kiun ili faris dum la lasta jaro. 
Posttagmeze mi vizitis parton de la centro de Kopenhago kaj kelkajn belajn 
kastelojn. Mi revenis al diskutgrupo en kiu Radojica Petroviĉ el Serbio 
parolis pri la atingoj kaj estonteco de la ILEI-konferencoj. Tie ni aŭdis, ke 
la sekvaj konferencoj estos en 2012 en Kunming, Ĉinio, kaj en 2013 en 
Herzberg, Germanio, kaj eble en 2014 en Afriko. Vespere okazis danca 
vespero kun multaj dancoj el diversaj landoj. 

Ĵaŭde je la lOa, paralele kun aliaj programeroj, komenciĝis la 3a komitat- 
kunsido. Stefan MACGlLL ĝoje prezentis novan sekretarion por ILEI: 
HUANG Yinbao (Trezoro) el Ĉinio. Alia ĝoja novaĵo estis, ke Meksiko petis 

aliĝi kiel nova sekcio. Poste ni reviziis la Internan regularon kaj parolis pri 
la estonta agado. Posttagmeze okazis la lingva festivalo kun pli ol 20 
lingvoj: mi sekvis la prezentaĵojn de la pola, nepala kaj korea lingvoj. 
Vespere pluvegis, sed estis du ebloj vespermanĝi grupe. Kelkaj partoprenis 
en la bankedo, aliaj (inkluzive de mi) vespermanĝis en restoracio en la 
speciala kopenhaga kvartalo Christiania. 

Vendrede komenciĝis la simpozio, kiu daŭris la tutan tagon kaj sabaton 
antaŭtagmeze. Unue Karsten FLEDELIUS de la Kopenhaga Universitato, 
Departemento de Komunikiloj, Kogno kaj Komunikado kaj la dekanino de 
la fakultato faris la enkondukon. Sekvis prelegoj de Frans GREGERSEN, 
Humphrey TONKIN, Robert PHILLIPSON kaj deko da aliaj prelegantoj pri 
diversaj aspektoj de la simpozia temo 14 . Vendredon okazis la fina vespero - 
- ni dancis kaj adiaŭis unu la aliajn. 

Sabaton tagmeze, post la lastaj simpoziaj prelegoj, sekvis la konkluda 
diskuto. Je la 13a 30 fermiĝis la simpozio kaj konferenco de ILEI. 
Posttagmeze mi vizitis la urbon; poste mi iris al la UEA-kongresejo, kie 
jam multaj kongresanoj alvenis. Vespere ĉiuj organizaĵoj havis la eblon 
montri kion ili faras en la E-mondo. Mi forlasis la junulargastejon 
dimanĉmatene, veturis per metroo kaj trajno ĝis la flughaveno Kastrup, 
flugis ĝis Zaventem, poste trajnveturis kun du ŝanĝoj ĝis mi atingis mian 
hejmon. 


Raporto de Rudi Koot (Nederlando) 

Dum la ILEI-Konferenco en la universitato en Kopenhago kaj la simpozio 
„Lingvoj de scienca komunikado kaj edukado” certe lingvoj estis grava 
temo. La simpozio okazis en Esperanto kaj la angla. Kiam iu parolis en 
Esperanto, la projektita teksto estis en la angla. Se iu parolis angle, Duncan 
CHARTERS tradukis en Esperanton. 

La nacia lingvo kiel scienca lingvo 

La nacia lingvo havas la avantaĝon, ke la uzanto povas esprimi sin kiel eble 
plej facile. La konekto kun la socio estas bona. La malavantaĝo estas, ke 


14 Rimarko de la redaktoro: Pliaj detaloj legeblas aliloke en la revuo kaj ĉe 
http://ilei.info/konferenco/20 11/simpozio.php. 

ekster la teritorio, kie oni parolas la nacian lingvon, oni ne komprenas lin. 
En Israelo ne ekzistas sciencaj revuoj en la hebrea pri astronomio. En 
Japanio ja estas sciencaj revuoj en la japana pri astronomio. En Danio 
ekzistas deziroj, ke la universitatoj instruu nur en la angla, ke mezlernejoj 
instruu kaj en la angla kaj en la dana kaj ke la bazlernejoj instruu nur en la 
dana. La universitatoj havas aŭtonomion pri lingvopolitiko. Estas evoluo de 
tutmondiĝo: unuflanke alfluo de eksterlandaj studentoj kaj aliflanke la 
neceso havi grandan sciencan publikon. 

La angla kiel scienca lingvo 

La angla kiel scienca lingvo havas la avantaĝon, ke oni havas internacian 
publikon (studentojn kaj sciencistojn). La malavantaĝoj estas, ke oni devas 
instrui, paroli kaj publikigi en alia lingvo ol la nacia. Post kelke da tempo 
oni ne kapablos instrui en sia nacia lingvo, ĉar mankas la nacia terminaro. 
Ankaŭ la konekto kun la socio estos malpli bona. La angla ne estas facila 
pro siaj malreguleco kaj ortografio. Publikaĵojn, kiuj ne estas en la angla aŭ 
ne havas resumon en la angla oni ne trovos en anglalingvaj indeksoj. 

Uzo de regiona lingvo 

En grupo de ŝtatoj (regiono) oni povus uzi unu el la naciaj lingvoj. 
Ekzemple la svedan por Islando, Norvegio, Svedio, Finlando kaj Danio; la 
rusan por la iamaj respublikoj de Sovetunio kaj ĝiaj satelitoj. Ekzemple en 
Brazilo la angla ne plu estas la unua fremda lingvo, sed la dua post la 
hispana. Tamen mi opinias, ke tiu elekteblo ne sukcesos. Kaj eĉ se ĝi 
sukcesus, restos la komunikadproblemo kun la mondo ekster la regiono. 

Uzo de pluraj lingvoj 

La ideo estas, ke nur la angla kiel fremda lingvo donas al aliaj grandaj 
lingvoj malavantaĝojn. Se oni uzos plurajn lingvojn, la situacio estos pli 
egala. Sed kiom da lingvoj? Ĉu ĉiu devas kompreni kaj paroli ĉiujn 
elektitajn lingvojn? Se ne, oni bezonas interpretistojn kaj tradukistojn. Se 
jes, tio postulas multe da tempo kaj peno de ĉiu. Eĉ la situacio, en kiu ĉiu 
parolas en unu lingvo kaj komprenas alian lingvon, ne estas facila, ĉar por 
bone kompreni iun en alia lingvo, oni devas bone regi tiun lingvon. 

Esperanto 

Esperanto havas avantaĝojn. E-o estas relative facile lernebla. E-o estas pli 
regula ol aliaj lingvoj rilate al la prononco, la ortografio kaj gramatiko. E-o 

estas neŭtrala, ĉar ĝi ne apartenas al nur unu popolo aŭ ŝtato. Aliflanke 
ankoraŭ malmulte da homoj parolas E-on. Do por bone enkonduki E-on, 
oni bezonas tempon. Mankas ankaŭ fakvortaroj en E-o. Davide ASTORI 
proponas, ke oni faru ĝis 2016 fakan lingvistikan terminaron en E-o. Laszlo 
MarAcz proponas, ke universitatoj instruu E-on dum unu jaro al 
sciencistoj, por ke ili povu verki kaj kompreni resumojn de sciencaj tekstoj 
en E-o. Tiel ĉiuj sciencaj tekstoj estus almenaŭ troveblaj per Esperanto. 

Konkludoj kaj rekomendoj 

Robert PHILLIPSON trafe demandis: „Ĉu ni estas same kreivaj en alia lingvo 
kiel la denaska?” Ne, sed tio estas la dilemo. E1 la prelegoj de la simpozio 
sekvos konkludoj por la E-movado kaj rekomendoj por la ne-esperantistaj 
sciencistoj kaj politikistoj. Mi esperas, ke multaj tekstoj estos publikigitaj 
sur la retpaĝaro de ILEI kune kun la konkludoj kaj rekomendoj. Estus bone, 
se ankaŭ papere aperus publikaĵo kiel la plene dulingva (rusa-Esperanta) 
raporto „Esperanto - la plej bona propedeŭtiko (laŭ la materialoj de 
internacia konferenco de la 13-a de aprilo 2007 en Moskvo)” (152 paĝoj). 
Mi volas laŭdi la estraron de ILEI kaj Karsten Fledelius de la Universitato 
de Kopenhago por la preparo de la simpozio. Mi esperas, ke dum UK-oj de 
Esperanto oni ankaŭ povos organizi ion kun ne-esperantistoj. 


Marĝene de la konferenco 


de Radojica PETROVIĈ, estrarano de ILEI 

La ILEI-konferencanino Yu Jianchao el Ĉinio, instruinto de la Ĉina 
Komunikada Universitato, informis la estraron de tiu universitato pri la 
konferenco kaj simpozio de ILEI en la Humanistika Fakultato de la 
Universitato de Kopenhago, kaj pri la eblo, kiun la evento malfermas por 
kunlaboriga kontakto inter la du universitatoj. Tio koincidis kun jamaj 
planoj de gvidantoj de la ĉina universitato viziti la Universitaton de Upsalo 
kaj kelkajn aliajn en Eŭropo kunlaborcele. Ili, do, tuj aldonis al la listo la 
Universitaton de Kopenhago kaj proponis interparoli pri starigo de 
interuniversitata kunlaboro sur la kampo de edukado pri Esperanto kaj pri 
amaskomunikiloj. 

Ileana SCHR0DER, la prezidantino de Dana Esperanto-Asocio (DEA), kaj 
Radojica PETROVIĈ, ILEI-estrarano pri konferencoj, peris la kontakton kaj 
helpis fiksi la kunvenon. Rezulte, la 17an de junio, en la Departemento pri 
Amaskomunikiloj, Kogno kaj Komunikado de la Humanistika Fakultato en 
Kopenhago, okazis kunveno de sepmembra delegacio de ĉinaj profesoroj, 
gvidata de la rektoro, kun profesoro Karsten Fledelius, multjara amiko de 
Esperanto kaj ĉefa subtenanto kaj kunorganizanto de la konferenco kaj 
simpozio de ILEI fianke de la Kopenhaga Universitato. 

La du flankoj interkonsentis tute konkrete pri interŝanĝo de studentoj kaj 
instruvizitoj de profesoroj. Ankaŭ la prezidantino de DEA ricevis inviton 
viziti la Ĉinan Komunikadan Universitaton. La ĉinaj profesoroj aparte 
esprimis sian kunlaborintereson pri la venonta konferenco de ILEI, kiu 
okazos en la Profesia Arta Kolegio en Kunming, Ĉinio, en la jaro 2012. 


Infanoj Cirkaŭ La Mondo kaj Cirkaŭ Afriko 


de Ronald GLOSSOP kaj Latifou Gbadamassi 

Dum la ILEI-Konferenco en Kopenhago la programero Afrikaj perspektivoj 
estis prezentita de Ronald GLOSSOP el Usono kaj Latifou GBADAMASSI el 
Benino [vd la fotojn en la artikolo -NdlR]. 

La afero komenciĝis en la jaro 2007, kiam Ronald, direktoro de la organizo 
„Infanoj Ĉirkaŭ la Mondo [IĈLM]”, sendis al Latifou kelkajn libretojn 
verkitajn de Charlotte KOHRS, fondintino de IĈLM. Vi povas legi pri ŝi 
plus pri la historio kaj diversaj eldonaĵoj de IĈLM ĉe la retejo 
http://www.icxlm.org. Unu libreto sendita al Latifou estas Flugu kun Petro. 
Laŭ la rankonto en ĝi, Petro havas magian vagonon (Esperanto) kiu 
permesas al li interkomuniki kun aliaj infanoj ĉirkaŭ la mondo. En tiu 
libreto estas priskribo de projektoj, en kiu infanoj povas partopreni. Por 
fariĝi „Stelo”, lernanto devas lerni 200 vortojn kaj lerni demandi 10 bazajn 
demandojn rilate al specifaj libretoj eldonitaj de IĈLM. Krome, ĉiu 
lernanto devas promesi ankaŭ instrui E-on al alia persono dum almenaŭ 15 
minutoj semajne. Survoje al la rango „Stelo” la junuloj povas iĝi „Steleto”. 
Ĉiu infano, kiu iĝas „Steleto” kaj poste „Stelo”, ricevas atestilon de Ronald 

GLOSSOP. Multaj gelernantoj jam ricevis tiajn atestilojn. Latifou surekrane 
montris ilin dum la prezentaĵo. 

Alia projekto priskribita en Flugu kun Petro nomiĝas „Mondo-Rondo”. Ĝi 
temas pri la interŝanĝo de leteroj, bildkartoj, kaj desegnaĵoj inter grupoj aŭ 
klasoj de junuloj en diversaj landoj. Tia interŝanĝo jam okazis inter la 
gelernantoj de Latifou en Benino, tiuj en E-klaso de Monika MolnAr 
(Ecole de la Grande Ourse) en Svisio kaj tiuj en E-grupo de Elisabet 
ABEYA (Bunyola-Mallorca) en Hispanio. Dum la korespondado estis 
senditaj ankaŭ reciprokaj donacetoj (ŝtofflagoj, moneroj, mapoj, skribiloj, 
krajonoj, bombonoj, fromaĝoj, ĉokoladoj, kafo ktp). Tiuj donacetoj kaj 
belaj kartoj kaj desegnaĵoj estas tiel okulfrapaj, ke vidante ilin, 
komencantoj dumkurse ofte demandis/as: „Kara instruisto, ankaŭ ni ŝatus 
ricevi tiajn aferojn; kiam vi havigos al ni korespondamikojn?” Tio montras 
kiom efika tia projekto estas. Latifou ĉiam respondis/as: „Unue, trapasu la 
ŝtupon de monda stelaro kun atestiloj kiel steletoj kaj steloj; due, neniam 
forlasu Esperanton.” 


Latifou eĉ decidis krei novan organizon „Infanoj Ĉirkaŭ Afriko [IĈA].” A1 
la antaŭe menciitaj projektoj, IĈA aldonis „Virinan Agadon”. Temas pri 
organizado de konkursoj por knabinoj pri diktaĵo kaj legado por instigi kaj 

kuraĝigi virinojn al la lernado de Esperanto per disdono de premiaĵoj al la 
plej bonaj. La kialo de tiu agado estas, ke en Afriko tre malmultaj knabinoj 
interesiĝas pri la internacia lingvo. La konkursoj jam okazis dufoje. 

IĈA okazigis ankaŭ sporadan trejnseminarieton laŭ du fazoj inter aprilo kaj 
majo 2011. Temas pri intensa E-kurso por komencantoj. Ĉe la unua fazo la 
seminarianoj lernis bazajn regulojn gramatikajn: finaĵo de adjektivo, verbo, 
substantivo, adverbo, rekta komplemento ktp. Ĉe la dua fazo, oni pristudis 
libretojn eldonitajn de IĈLM (kiel Flugu kun Petro, Bonvenon Amiko kaj 
La bela planedo). Per la legado de tiuj lernolibroj, la partoprenantoj havis 
la eblon lerni Esperantajn afiksojn kaj akiri etan geografian vortprovizon. 
Sekvis ludoj pri urboj, landoj kaj kontinentoj per mapo de Benino, Afriko 
kaj mondmapo. Ne mankis kantoj, per kiuj ili lernis pri koloroj kaj 
numeraloj. Ĉirkaŭ 30 bazgradaj kaj mezgradaj gelernejanoj ĉeestis la 
trejnseminarieton en la urbo Azove. 

Por kuraĝigi kaj motivi la ĉeestantojn, oni disdonis al ili Esperantajn 
poŝkalendarojn, revuojn, glumarkojn, libretojn „Poŝamiko”, skribilojn, 
krajonojn kaj kajerojn. La lclubo nun havas sian vortaron „Nova Sento” 
(Frangais-Esperanto de G. WARINGHIEN), senditan de SAT-Amikaro. „IĈA 
plifortiĝas danke al kelkaj kunlaborantoj kaj helpantoj ĉu materie ĉu 
finance. Temas pri Ronald GLOSSOP, Gilles kaj Nicole WALLEZ, Jean Yves 
Santerre, Agnes Geelen.” 

Je la fino de la prezentado, la ĉeestantoj 
rondiris ordigitajn tablojn por vidi aron 
da korespondaj leteroj, desegnaĵoj, 
bildkartoj kaj atestiloj, kiujn Latifou 
kunportis al Kopenhago tiucele. Por 
larĝmezure diskonigi la agadkampojn de 
IĈA, Latifou tre bezonas helpanton, kiu 
povus krei retpaĝaron por IĈA. 

Se vi povus helpi, bonvolu kontakti 
GBADAMASSI Latifou: Bp:302 Lokossa 
(Mono), Benino. Tel:+ 229 95349515. 

Rete: latifougbadamassi@yahoo.fr kaj 
Infanojcxirkauxafriko@gmail. com. 

UEA-konto: gbla-e. 

Raporto pri la konferenco kaj la seminario organizitaj 
de ILEI, DKEA kaj UEA. Kinŝaso, 16-23 aprilo 2011 


de Andrea Bertrand 15 kaj Alain Delmotte 16 

La eventoj disvolviĝis en la konstruaĵoj de la Paroko Saint Ignace de 
Loyola, Cite Verte en Kinŝaso, ĉe la vojo Kinŝaso-Matadi. La konferenco 
okazis sabaton la 16an de aprilo 2011. Multaj personoj (okdeko), ĉeestis la 
konferencon, kaj esperantistoj kaj ne-esperantistoj. Interalie ĉeestis du 
reprezentantoj de la Ministerio pri Turismo kaj de la Polico. Partoprenis 
ankaŭ ĵurnalistoj de RTNC (la nacia konga televidstacio) kaj de aliaj 
medioj. Post solenaj kantadoj de la Konga Nacia Himno kaj de La Espero , 
Jean-Pierre LUNGIKISA, prezidanto de DKEA, malfermis la konferencon 
kaj la seminarion; li parolis pri la historio de la E-movado en Demokratia 
Konga Respubliko. Sinjorino Nelly MASEMI, kasistino de DKEA kaj 
prezidantino de KEVA, Konga Esperanta Virina Asocio, prezentis tiun ĉi 
asocion kaj ĝiajn agadojn. 

Dum la konferenco, la muzikgrupo Konga Espero vivigis la etoson per 
Esperantaj kantoj, el la lumdisko Kiu Lingvo, kaj dancado. Ankaŭ infanoj 
prezentis scenetojn en Esperanto. Alain DELMOTTE legis la bondeziran 
leteron de Stefan MACGlLL, prezidanto de ILEI, al la partoprenantoj de la 
konferenco. La temo de la konferenco estis „L ? Esperanto face a la 
communication et au developpement culturel” (Esperanto rilate al 
komunikado kaj kultura disvolviĝo). Andrea BERTRAND kaj Alain 
DELMOTTE prelegis kaj poste venis tempo de debato inter la prelegantoj kaj 
la publiko. La seminario daŭris la sekvantan semajnon, de la 18a ĝis la 23a 
de aprilo. Ĝi konsistis el du kursoj, unu por komencantoj, gvidata de 
Andrea kun helpo de Viktor LUFIMPU, kaj unu por progresantoj/instruistoj 
gvidata de Alain helpata de Jackson MAFUILA. 

Kurso por komencantoj 

Andrea planis la tagajn temojn de la kurso laŭ la libro „Cours de la langue 
internationale esperanto” 17 alsendita de Renato CORSETTI. Sed, ĉar ŝi 


15 el Liono, Francio 

16 el Loveno-la-Nova, Belgio 

intencis paroligi la studentojn, ŝi ne sekvis la kursmetodon kaj insistis pri 
parola esprimado. Plie kelkajn partojn prezentis la progresantoj kiel prov- 
lecionojn. Andrea ofte uzis ekzemplojn de la ĉiutaga vivo kaj ripetis ofte 
samajn temojn. Ŝi uzis parolajn ekzercojn el la „Metodo ll” 18 , kiuj utilas 
por paroligi kaj enkapigi bazajn frazfaradojn per ripetado. Dum la semajno, 
Andrea instruis komence france kaj poste iom post iom Esperante, tiel 
transkondukante la lernantojn al uzo de Esperanto. Je sabato posttagmeze, 
dum la disdonado de la atestiloj al la komencantoj, oni donis al ili ankaŭ 
presitajn ekzemplerojn de la kurso. 



Andrea Bertrand, Florent Ntoto kaj Alain Delmotte 
en Mbanza Ngungu, universitata centra oficejo 


17 Produktita de la Argentina Instituto de Esperanto, adaptita por Afriko kaj 
ĝisdatigita de Alain Delmotte. 

18 Metodo/Methode 11, Esperanto, le monde au bout de la langue. Esperanto- 
France, Paris, 2001. 

Tamen la tasko de Andrea estis iom malfacila pro diversaj kialoj. 

Unue la nombro de la komencantoj estis tro granda, ĝi atingis 45, eĉ la 
policistoj, kiuj deĵoris dum la kurso, iĝis studantoj. 

Due la grupo ne estis homogena, kiel ofte; estis veraj komencantoj kaj 
komencintoj. 

Trie la malsama nivelo de ĝenerala kulturo de la partoprenantoj ĝenis la 
komprenadon de gramatikaĵoj. 

Kurso por progresantoj/instruantoj-instruontoj 

Partoprenis dudek du personoj. Pliaj aliĝis, sed ne povis atingi Kinŝason 
pro la distanco kaj transporta kaj mona problemoj. Antaŭ la kurso, lundon 
la 18-an, la partoprenantoj faris malgrandan teston por certigi, ke ili havas 
sufiĉan nivelon por sekvi la kursojn. La testo estis laŭ la skriba parto de la 
nunaj KER-ekzamenoj, nivelo Bl. Ĉiuj, kiuj ĉeestis lunde matene (15), 
sukcesis, ĝenerale kun bonaj aŭ tre bonaj poentoj. 

La kurso por progresantoj enhavis du flankojn: unu matene pri la lingvo kaj 
la alia posttagmeze pri instruado de Esperanto. Pri la lingvo, post rememoro 
de la bazoj, oni elektis kelkajn tiklajn aspektojn: akuzativo (ĉiuj kazoj), 
korelativoj, prepozicioj, tempoj de la verboj kaj participoj, refleksivaj 
verboj, verbaj transitiveco, ligoj kaj -ig-/-iĝ-, vortfarado. Pri ĉiu temo, estis 
prezentado de la teorio kaj poste diskuto, apliko kaj ekzercoj. 

La parto pri instruado estis bazita sur la libro „Manlibro pri Instruado de 
Esperanto” de K. KOVATS (red.), kadre de la projekto Flugiloj de Malfacila 
Vento. Oni studis la diversajn metodojn por la instruado de E-o, la ŝtupojn 
dum leciono kaj traktado de temo, la malfacilaĵojn de la lingvo. Tiu estis la 
teoria parto de la kurso. Ankoraŭ estis praktika parto: la partoprenantoj 
devis prepari lecionojn pri malgrandaj temoj kaj prezenti ilin al la grupo de 
komencantoj. Tiuj provlecionoj okazis merkredon, ĵaŭdon kaj vendredon. 
La sekvantan tagon oni analizis la provlecionojn por trovi korektendaĵojn 
kaj plibonigaĵojn. 

Plie, antaŭ la konferenco kaj la seminario, la progresantoj ricevis kopion de 
la kurso Gerda malaperis! kaj dum la seminario, ĉiutage, ili devis plenumi 
la ekzercojn de kvin ĉapitroj de la libro. Tiuj estis senditaj al Renato 
CORSETTI por korektado. 

Komentoj 

La kondiĉoj en Kongo estas malfacilaj por instrui: Unue, kiel ofte en 
Afriko, mankas mono kaj neniu organizo povas okazi sen ekstera helpo. En 
tiu ĉi kazo, helpo venis el „Fondaĵo Hans” (por la progresantoj), el ILEI kaj 
el kluboj kaj individuoj en Belgio kaj Francio. Estas malfacile por la lokaj 
grupoj peti monon de siaj grupanoj aŭ por partopreni tiajn okazaĵojn aŭ eĉ 
por kotizi. Tamen, la estraro de DKEA intencas iom post iom atingi 
memstarecon. Estas preskaŭ nenie aliro al la reto, kies kvalito estas tiel 
malbona, ke oni perdas multe da tempo kaj mono. Malfacilaĵojn ni havis 
ankaŭ pri presado de dokumentoj kaj fotokopioj. Ni ankaŭ konstatis altajn 
poŝtajn kostojn kaj maloftajn poŝtoficejojn. Fine ni menciu la malfacilaĵojn 
por veturi en Kinŝaso (mankas busoj, stratoj, bonstataj veturiloj), kaj 
trafikŝtopoj ĝenis la partoprenantojn. Tamen grandan entuziasmon por 
Esperanto ni sentis en DR Kongo. 


Instruante en Afriko 


En aprilo 2011 Mirejo GROSJEAN restadis en Burundo kaj instruis en 
Rumonge. En niaj sekvaj numeroj aperos pliaj raportetoj -NdlR 

KUN KAPROJ KAJ BUFOJ 

Foje kapro staris ĉe la pordo de la klasoĉambro. Afrika etoso! 

Foje bufo promenis en la koridoro de la dormejo. Afrika etoso! 

Tiam mi demandis al miaj burundaj amikoj pri ranaj kaj bufaj bestoj. „Estas 
multaj ĉi tie. Ili ne estas danĝeraj!” Poste mi vidis bufon en mia duŝejo; mi 
havis unulitran ujon por duŝi min, do mi uzis ĝin por kapti la beston proks. 
8 cm-ojn longan. Poste mi finlavis min, sekigis min, vestis min kaj portis la 
beston en la ĝardenon kaj tie liberigis ĝin. Mia kurso okazis en aprilo 2011. 
Mi havis 43 gestudentojn en aĝo inter 14- kaj 30-jara. Ĉiuj bonege parolis 
Esperanton kaj skribis ĝin. Inter ili estis tri junulinoj. Afrika etoso vira! Mi 
imagis stari sub arbo kaj paroli al grupo sidanta sur tero. En Rumonge 
(proks 40 km for de la ĉefŭrbo Bujumbura) la organizantoj rezervis 
klasoĉambron por la kurso kaj klasoĉambron por la manĝoj. Ĉio bezonata 

estis: benkoj kun tabloj, tabulo, kretoj kelkaj, tegmento kontraŭ suno kaj 
pluvo. Do estis tute luksa situacio. Afrika etoso! 

Mi povus fari liston de mankantaj objektoj: elektro, movebla tabulo, 
projekciilo, koloraj kretoj, ventumiloj, klimatizilo,... Mi eĉ ne pensis pri 
tio. La organizantoj planis kurson de la 8a matene ĝis la 12a, kaj 
posttagmeze inter la 14a kaj la 18a horo. Laŭ tio mi planis ĉiutage kvar 
partojn du-horajn. Gramatiko - didaktiko - ĝeneralaj informoj pro la 
movado - debatoj pri sociaj aspektoj. Diligenta laboro. 

Mi antaŭvidis, ke miaj gestudentoj estos eble timemaj, diskretaj, modestaj, 
silentemaj. Ili tute ne estis tiaj. Ili starigis multajn demandojn, rimarkojn, 
sugestojn. Mi tre ŝatis la etoson. Dum la debatoj ofte venis demandoj tiaj: 
„Ĉu vere estas tiel en Eŭropo?” Mi devis doni multajn informojn pri tio, 
kion mi vidis en Afriko kaj pri tio, kio vere estas en Eŭropo. Kulturaj 
interŝanĝoj. 


Mi manĝis kun ili en la klasoĉambro. Tio mirigis ilin. Dum la matenmanĝo 
mi mem verŝis teon en iliajn tasojn. Tio mirigis ilin [vd la foton - NdlRJ. 

Dum la instruado mi sidis apud ili en sama alteco kaj evitis la podion antaŭ 
la tabulo. Tio mirigis ilin. Mi surhavis „boubou”, afrikstilan robon. Tio 
mirigis ilin. Mi lernis iliajn antaŭnomojn kaj plurajn familiajn nomojn. Tio 
mirigis ilin. Mi respektis ilin. 

ŜVITADO 

Ĉiuj ŝvitis, la ekzamenantoj kaj la ekzamenatoj. En Rumonge, Burundo, 
okazis sesio de Internaciaj Ekzamenoj de ILEI/UEA en aprilo 2011. La 
loka ekzamena komisiono konsistis el tri membroj: Japhet Bayori 
Ntunzvenimana, Jeremie SABIJUMVA kaj Mirejo GROSJEAN, ĉiuj tri estas 
membroj de Internacia Rajtigita Ekzamenantaro. 

Estis 41 kandidatoj en la aĝo inter 14- kaj 30-jara. Estis du niveloj: la 
elementa kaj la meza. Unue okazis gramatika testo. La skriba parto daŭris 
kiel kutime kvar horojn: lega kompreno, aŭskulta kompreno, kulturaj 
konoj, eseo. Plie elementniveluloj devis skribi diktaĵon. Plie mezniveluloj 
devis solvi teston pri leksiko. En plenplena klasoĉambro la kandidatoj ŝvitis 
ĝis la sesa kaj duono vespere, uzante sian poŝtelefonon por havi iom da 
lumo por skribi la lastajn frazojn (ĉe la ekvatoro noktiĝas je la sesa vespere 
dum la tuta jaro). La parola parto daŭras dudek minutojn. Estis 41 
kandidatoj. Do jen okazo kalkuli la tutan daŭron: pli ol dek tri horoj!! Do 
sabate ni povis komenci la parolajn ekzamenojn je la dekkvina kaj suferigi 
niajn kandidatojn ĝis la naŭa vespere. La komenco okazis ekstere sub arbo 
en la ĝardeno de nia „hotelo”: ni prenis de la salono tablon kaj sidis sub 
arbo tre agrable. En alia parto de la ĝardeno la gestudentoj atendis kaj ni 
povis voki la venontan kandidaton tra la birdaj kantoj. Subite venis pluvo: 
ni devis fuĝi endomen. Tie la pluva bruo estis tiom laŭta sur la metala 
tegmento, ke la kandidato devis kvazaŭ krii. Poste venis elektropaneo kaj ni 
devis uzi kandelojn por noti poentojn. Afrika etoso! Sukcesis 13 kandidatoj 
en la elementa nivelo kaj 12 en la meza. Ili ĝoje ricevis atestilojn de 
ILEI/UEA. 

Fina noto, grava noto. En 2005 finiĝis la milito en Burundo. La memoraĵoj 
estas freŝaj, dolorigaj. Preskaŭ ĉiu kandidato dum la parola ekzameno 
menciis problemojn ligitajn al tiu terura tempo: ĉu morto de familianoj, ĉu 
fuĝo, ... Nun en la lando estas strebadoj por unuigi ĝin. Por niaj 
gesamideanoj Esperanto estas paca lingvo ne nur en la tuta mondo sed ĉefe 
en Burundo mem. Homoj lernas ĝin, uzas ĝin, disvastigas ĝin, instruas ĝin, 
sendepende de aparteno al etno. 

Mirejo GROSJEAN 

Didaktika seminario 2011 en Sestri Levante, Ligurio (IT) 


Dudeko da esperantistoj kunvenis de la 15-a ĝis la 17-a de aprilo en Sestri 
Levante por partopreni seminarion de IIE (Itala Instituto de Esperanto) pri 
la disvolviĝo de la instruado por la dua- kaj triagradaj kursoj. 

Gvidis la seminarion prof. Pedro AGUILAR-SOLA de Torino. Kion diri? Ĉio 
estis bonega! La loĝejo (komforta, kaj malmultekosta, facile atingebla), la 
etoso (vere amika, sen ajna formalaĵo) kaj kompreneble la enhavo de la 
seminario. Malfacile mi denove venos hejmen tiel entuziasma! Partoprenis 
esperantistoj, kiujn malofte oni vidas dum kongresoj, oni uzis lingvon, kiun 
malofte oni uzas dum kongresoj - Esperanton - Pedro Aguilar prezentis al 
ni la modelan manieron de la torina katedro aranĝi ĉiu-nivelajn kursojn, 
klarigante kaj disponigante al ĉiuj la uzatan didaktikan materialon. Li 
difinis la kialojn de duagradaj kursoj, kiuj estas: forigo de gramatikaj 
duboj; kono de la leksiko; flua parolado; kaj sugestis la taŭgajn, laŭ li, 
librojn uzendajn. Sed ne temis pri lecionoj, - la cirkla sidaranĝo fakte tion 
ebligis - sed pri interŝanĝo de spertoj, de informoj; ekzemple Ranieri 
CLERICI prezentis la manieron instrui utiligante bildvortarojn. Ĉiuj kontri- 
buis per propraj spertoj kaj proponante problemojn. Fine, ĉar ja ni estas 
ĝisostaj esperantistoj, ni listigis kelkajn rekomendojn - ĉu al ni mem ĉu al 
la movadaj gvidantoj - kiuj estas la jenaj: 

1. Serĉi manieron laŭleĝe kontakti la aliĝintojn al Kirek-kurso 
(Komputil-Reta E-Kurso de Itala Esperantista Junularo) por 
proponi duagradajn ĉeestajn kursojn. 

2. Iel starigi akceptan devigan ekzamenon por aliĝi al duagrada 
kurso; eventuale organizi perfektigan rapidan kurson, pere de la 
ekzercaro, por atingi bazan, sufiĉe altan lingvonivelon, antaŭ ol 
startigi duagradan kurson. 

3. ĉisdatigi la liston de la didaktika materialo disponebla, kaj 
meti ĝin je dispono de la kursgvidantoj, kun preciza pritakso 
kaj indiko pri ties uzebleco. 

4. Pristudi pli praktikan strukturadon de triagradaj kursoj, por ke 
ili estu efektivaj didaktikaj trejnadoj. 

Mi, fakte ĉiuj partoprenintoj, esperas, ke tiaj seminarioj okazos pli ofte tra 
Italio, por permesi ankaŭ al tiuj, lciuj ne emas (povas) partopreni 
kongresojn, tamen esti en Esperantujo kaj akiri interesajn spertojn. 

Michela LlPARI 

Projekto „PUNTO” - TORPEDO-7 en Herzberg/Germanio 



Internacia simpozio 
pri E-kulturcentroj, 
bibliotckoj, 
muzcoj, arkivoj, 
projckto PUNTO 



Esperantic Studies 


FOUNDATION 


]ntcrku]tnm Ccntra Hcnbe-iff 


TORPEDO-7: Pedagogiaj Tagoj en Herzberg am Harz 30.09-04.10.2011 

ALVOKO AL PARTNERECO, INTERNACIA KUNLABORO 

La bazo: Surbaze de 5-jara interagado de la ĝemelurboj Herzberg (DE) kaj 
Gora (PL) per E-o, la laŭpaŝa elkonstruo de la E-urbo, fondo de E-muzeo, 
ekspoziciejo en la kastelo, la evoluigo de Interkultura Centro Herzberg/ 
Germana E-Centro kun kursejo, edukcentro, instrukapabliga trejnado, 
biblioteko, gazet-, film- kaj sonarkivo, ni alvokas al partnereco kaj 
internacia kunlaboro. 

La plektado: Interkultura Centro Herzberg/Germana E-Centro (ICH/GEC), 
Asocio de Germanaj E-Instruistoj (AGEI, germana sekcio de ILEI) kun 
subteno de ESF organizos kadre de la 7a Tradicia Renkonto Pedagogia 
(TORPEDO-7) internacian simpozion kun partopreno de reprezentantoj de 
E-centroj, kulturaj institucioj, muzeoj, bibliotekoj, arkivoj, kolektaĵoj k.s, 
interesataj helpi unu la aliajn per kunlaboro, interŝanĝo de spertoj, 
materialoj, kaj serĉado de komunaj projektoj 

La laboro: La celo de la simpozio estas: 

• raporti pri agadoj, atingoj, diskuti pri problemoj kaj interŝanĝi 
spertojn 

• montri la valorojn de niaj institucioj, kolektaĵoj, materialoj 

• surbaze de la modela instru- kaj kulturagado de la ĝemelurboj 
Herzberg am Harz (DE) kaj Gora (PL) krei reton de partneruboj, 
komunumoj, edukcentroj, ks., kies ekzempla agado povas instigi 
aliajn instituciojn 

• trovi strategion por regula, kunordigita, internacia kunlaboro 

• serĉi ekstermovadajn, urbajn, naciajn kaj internaciajn subvenci- 
fontojn por konstantigi kaj disvastigi valorajn instru- kaj kultur- 
agadojn 

• krei komunan prezentejon, inform-formon, lanĉi projekton de 
PartnerUrba Nodo-TeksaĵO (PUNTO) 

Dum la simpozio estos traktataj la plej urĝaj taskoj, farendaĵoj por 
konservado de niaj kulturaj valoraĵoj; la ebloj por unuecigi aŭ almenaŭ 
komparebligi katalogojn, listojn de E-kolektaĵoj, libroj, gazetoj ktp. Estos 
emfazata kunlaboro inter E-edukcentroj, klerigejoj, universitatoj, ties 
fakuloj, prizorgantoj, organizantoj kaj la akordigo de jarprogramoj, eventoj, 
internaciaj projektoj. 

La teksantoj: Unu el la ĉefprelegantoj estos d-ro sc. Detlev BLANKE. 
Reprezentantoj kaj prelegantoj estas invititaj el bibliotekoj, arkivoj, muzeoj, 
E-centroj (momente ĉefe el Eŭropo, sed ni delonge kunlaboras kun la 
Kulturcentro en Seulo, Sud-Koreio). Post unuaj alvokoj multaj 
interesiĝantoj esprimis deziron je partopreno en la simpozio kaj en la 
projekto. 

La rezulto: La internacia kunlaboro, komuna agado, la sinprezentado en 
formo de PUNTO signifos, ke la partneroj estos 

- bone troveblaj kaj utilaj por esperantistoj, 

- pli videblaj, interesaj, atentokaptaj por la neesperanta publiko, 

- je helpo unu al la aliaj por reciproka fortigo de profesia agado, 
-potencialaj projektpartneroj kaj ekstermovadaj subvenci-serĉantoj 

La teksaĵo PUNTO: Ni planas ekfunkciigi apartan hejmpaĝon por 
PUNTO: konstrui travideblan prezentejon de E-muzeoj, bibliotekoj, centroj 
ktp. kaj fakan reton kun forumo por diskuti, alvoki, instigi, kaj por krei 
novajn, stabilajn partnerecojn. 

Videblaj fadenoj: La spertoj, la bazo, laŭ kiu ICH en Herzberg am Harz - 
la E-urbo, alvokas al tiu partnereco kaj internacia kunlaboro estas 
resumebla jene: 

- E-o, kiel neŭtrala komunikadlingvo servas la ĝemelurbajn kontaktojn 
inter Gora kaj Herzberg am Harz laŭ interkonsento ekde 2005 

- E-o estas uzata kiel laborlingvo en la Someraj Arbaraj Lernejoj (SALO), 
organizitaj ĉiujare por ĝemelurbaj E-lernantoj ekde 2006 

- E-ĉambro, ekspoziciejo en la muzeo de la kastelo kaj elektronika 
gvidsistemo pri la historo de la Welf-dinastio kaj arkitekturo de la 950- 
jara kastelo 

- E-instruado en bazlernejoj, mezlernejo kaj gimnazio 

- E-biblioteko, gazetarkivo, kolektaĵo de filmoj en kaj pri Esperanto 

- pedagogia fakkolektaĵo apartigita en la ICH-biblioteko 

- libroj kaj informiloj en kaj pri Esperanto, en la urba biblioteko 

- kursoj por partoprenantoj enlandaj, eksterlandaj, preparo al lingvo- 
ekzamenoj 

- klerigado, pluklerigado de instruantoj kun instruistoj dum studsesioj 

- oficejo, membroadministrado por ILEI 

- sidejo de la Asocio de Germanaj E-Instruistoj (AGEI) 

Partoprenkotizo en TORPEDO-7: 45 EUR, prelegantoj, invititoj, reprezent- 
antoj ricevos rabaton. Detaloj ĉe http://esperanto-urbo.de. 

Kontakto, aliĝo: Zsofia KORODY (prezidanto de AGEI, estrarano de ILEI 
por ekzamenoj kaj edukcentroj) zsofia.korody@esperanto.de , DE-37412 
Herzberg am Harz, Grubenhagenstr. 6., Germanio +49/5521-5983. 


Kursaro en la Esperanto-lnsulo 


La Esperanto-Insulo bonvenigas vin al intensa, bunta kursaro en Ĉinujo, 
kun instruistoj Katalin KOVATS, Ron GLOSSOP, Federico GOBBO kaj Dennis 
KEEFE, kune kun la ĉinaj esperantistoj de Hajnano 

La pordoj de la bela, vintre-varmeta, suda insulo de Ĉinujo, nomata Hai 
Nan Dao aŭ Esperanto-Insulo, vaste kaj esperante malfermiĝos en la 
venontaj monatoj januaro kaj februaro 2012 por bonvenigi vin per intensaj 
kursoj por novaj lernantoj de Esperanto, per kursoj pri metodiko por 
instruistoj de E-o, kaj per kursoj je universitata nivelo por spertaj 
esperantistoj. Detaloj pri la kursaro kaj maniero rapide aliĝi al la tutmonata 
aranĝo troviĝas ĉe www.esperanto-insulo.info. 

Dum tiu periodo inter la 1 la de januaro kaj la 12a de februaro 2012, por la 
unua fojo okazos, interalie, kursoj de la tielnomata Universitato de 
Esperanto, kun kompletaj fak-kursoj de profesoro Ron GLOSSOP el Usono, 
kaj profesoro Federico GOBBO el Italujo. Tiuj du elstaraj esperantistoj 

gvidos siajn universitatajn kursojn (jam instruatajn angle kaj itale hejm- 
lande) pri temoj kiuj rilatas al paco kaj milito (Alfronti militon ), kaj al 
filozofio kaj informadiko (Filozofio kaj historio de la informadiko). 

Dum la sama, vintra periodo, ankaŭ d-rino Katalin KOVATS gvidos fakan 
lecionaron pri metodiko kaj la instruado de nia lingvo Esperanto. Tiu kurso 
por niaj E-instruistoj speciale helpos lerni utiligi multe da diversaj metodoj 
por efike instrui Esperanton kaj en Azio kaj alikontinente. 

Finfine, por NE-esperantistoj, por komencantoj, por homoj, kiuj eble konas 
gramatikon sed NE kapablas fiue paroli, okazos unu aŭ du bazkursoj, kiuj 
estos inter la plej intensaj (kelkaj diras LA plej intensaj) en la 100-jara 
instruado de Esperanto. Tiu parto, organizita de mi mem, Dennis Keefe, 
jam proviĝis en Ĉinujo dufoje, kun tre esperigaj rezultoj. En tiuj tre-tre 
intensaj kursoj, la novaj gelernantoj studos kaj parolos Esperanton la tutan 
tagon, kun ok horoj de lecionoj, kaj ĉiutagaj hejmtaskoj kaj lingvotestado - 
parola, skriba, aŭskulta kaj lega. Leciono-horoj nombras pli ol 220 
(komparu tiun nombron kun tipa Esperanta kurso, kiu daŭras eble nur 30 aŭ 
40 horojn!) Aldone, ni ne izolos la novajn gelernantojn de la spertaj; ili ĉiuj 
manĝos kune kaj amike ĉe la samaj tabloj, ŝanĝante parol-tablojn de tempo 
al tempo, por ke ĉiuj interkonatiĝu kun ĉiuj kaj la E-etoso maksimumiĝu. 

En Ĉinujo, la organizantoj de Esperanto-Insulo inkluzivas: Arko Gong, 
sekciestro de ILEI-Ĉinujo kaj organizanto de Vintra E-Kursaro (VEK), 
Trezoro (HUANG Yinbao), sekretario de ILEI, Trigo el Wuhano, Cui el la 
Universitato de Nankino, Jano el Nankino, Hosemo el Hajnano, Spado el 
Hajnano, Wu el Hajnano kaj la E-Asocio de Hajnano, la Esperanto-Insulo. 
Kunlaboras esperantistoj el Pekino, Xiano, Kantono, Nankino kaj aliloke. 

Dennis KEEFE 


Mallonge 


ILEI aktivis multloke tra la UK 

En la malfermo de la 96a UK, ILEI ricevis tri minutojn por saluti; zorge skulptita 
teksto donis maksimumajn informojn pri la nuna stato de la Ligo kaj pri la ĵusaj 
ILEI-Konferenco (etosplena) kaj simpozio (fake valora). Liga tablo en la Movada 

Foiro kaj ILEI-budo daŭrigis la informadon. Sukcesis la 7-hora Tago de la Lemejo, 
kun 19 prezentaĵoj pri instmado el ĉiuj kontinentoj kune kun fakaj prezentaĵoj. Gis 
140 personoj partoprenis la tagon. ILEI intervenis en la komitato de UEA kaj en 
ĝia subkomitato pri edukado. ILEI aperis en la Esperantologia Konferenco 
(postefikoj simpoziaj) kaj en la Tago de la Libro (kuneldono de ’Detala Gramatiko 
de Esperanto’). La KER-ekzamenoj altiris 47 sukcesintojn, (do la suma nombro 
preterpasis 500). Evoluigo de la ekzameno por blinduloj okazis dum la UK. Pli ol 
50 personoj kunvenis por la kunsido de ILEI, kie prezentis sin la estraro; la nova 
sekretario konigis detalojn pri nia sekva konferenco en Kunming, Ĉinio. 



ILEI-estraranoj en la UK (de maldekstre): Duncan Charters, Zsofia Korody, Julian 
Hernandez Angulo, Stefan MacGill, Huang Yinbao 


Krom la kutimaj informoj, la kunsido aŭdis pri vizio por ILEI, ke ĝi estu pli 
travidebla kun kreskanta informfluo, pli demokrata per reta voĉdonado, pli 
tutmonda, pli eksterenrigarda kaj ĉiam pli kunlaborema kun partneraj organizoj. 
Fine de la kunsido, la Ligo esprimis dankon al ĉiu laboranto, kiu kontribuis al la 
sukceso de nia konferenco kaj nia tiom aktiva partopreno en la UK. 

Disdivido de la taskoj 

Nia nova sekretario aktive eklaboris inter niaj sekcioj. Li prizorgos la komitaton, 
voĉdonojn kaj protokolojn kaj ĝeneralan korespondadon. Kontaktu lin pere de 
<ilei.sekretario@gmail.com>. La membro-administrado restos en Herzberg; por 
tiurilataj demandoj bv. uzi la novan adreson <ilei.oficejo@gmail.com>. 

Tarifaltigoj 

La Komitato de ILEI konsentis altigi la membrokotizojn por la Ligo, kaj la abonojn 
por Juna amiko ekde la unua de januaro 2012. La altigoj gamas inter 8% kaj 25%. 
Sed, ni akceptos pagojn por 2012 (kaj eĉ 2013) laŭ la nunaj tarifoj ĝis la jarfino. 
Do, nepre remembriĝu kaj reabonu frue por ĝui la nunajn tarifojn! 

ILEI-membreco: 

- kun papera revuo A-landoj: 20 eŭroj. La prezo altiĝos je 11%. 

- kun reta revuo A-landoj: 10 eŭroj. La prezo altiĝos je 25% 

- kun papera revuo B-landoj: 10 eŭroj. La prezo altiĝos je 11%. 

- kun reta revuo B.landoj: 5 eŭroj. La prezo altiĝos 25% 

Abonado de la revuo Juna amiko: 

- A-lande: 16 eŭroj. La prezo altiĝos jel4% 

- B-lande: 11 eŭroj. La prezo altiĝos je 22% 

- kvantrabato - A-lande: 13 eŭroj; la prezo altiĝos je 18% 

- kvantrabato - B-lande: 9 Eŭroj; la prezo altiĝos je 28% 


Informoj pri ILEI 


Laborkomisionoj 

Ekzamena: Mireille Grosjean (prezidanto), Monika Molnar (vicprez.), Reza Torabi (sekretario), Karine 
Arakelian, Giridhar Rao, Jeremie Sabiyumva, Han Zuwu. 

Elekta: Aurora Bute (gvid.), Tieko Isikawa, Ana Montesinos de Gomis. 

Kontrola: Ulla Luin, Simon Smits, Rudi Koot. 

Lerneja: Julian Hernandez (gvid.), Carola Antskog, Jennifer Bishop, Ronald Glossop, Tieko Isikawa, 
Marija Jerkoviĉ, Luigia Madella, Jacqueline Poux, Ermanno Tarracchini, Mihai Trifoi. 

Regulara: Marija Beloŝeviĉ, Rob Moerbeek, Atilio Orellana Rojas (Estrare: Stefan MacGill). 
Terminara: Miroslav Malovec, Ilona Koutny (Estrare: Radojica Petroviĉ). 

Universitata: Duncan Charters (gvid.), Aida Ĉizikaite, Renato Corsetti, Ilona Koutny, Radojica 
Petroviĉ, Kristin Tytgat. 


Kunlaborantaj institucioj 

EEU: Eŭropa Esperanto-Unio. Komisiito pri instruado kaj rilatoj kun ILEI: Carola Antskog, 
Brokarrvagen 89, FI-25700 Kimito, Finnlando, cantskog@kolumbus.fi. 

E@I ( Edukado ĉe Interreto): Vifazna 840/67A, SK-958 04 Partizanske, Slovakio, info@ikso.net. 

Tel: (+421) 902 203 369. Retejo: http://www.ikso.net/eo/. 

Fondaĵo edukado.net - lunkciiganta la paĝaron de instruistoj, instruantoj kaj memlernantoj 
Direktoro: Katalin Kovats, Spaarwaterstraat 74. NL-2593 RP, Den Haag, Nederlando. 

Retadreso: redaktanto@edukado.net. 

ICH (Interkultura Centro Herzberg): Grubenhagenstr. 6, DE-37412 Herzberg amHarz, (+49)55215983, 
Trejnsesioj, metodikaj kursoj, pedagogia fakbiblioteko, internaciaj ekzamenoj, kontaktpersono: 
Zsofia Korody, zsofia.korody@esperanto.de. 

FIPLV (Internacia Federacio de Instruistoj de Vivantaj Lingvoj): Repr. de ILEI: Stefan MacGill. 

TEJO (http://www.tejo.org/): Observanto de ILEI ĉe TEJO: Radojica Petroviĉ. Observanto de TEJO 
ĉe ILEI: Petra Smideliusz. 

UEA: Nieuwe Binnenweg 176, NL-3015 BJ Rotterdam, Nederlando, www.uea.org. Observanto kaj A- 
komitatano de ILEI ĉe UEA: Stefan MacGill.. Observanto de UEA ĉe ILEI: Claude Nourmont. 

UN (Unuiĝintaj Nacioj): komisiitoj de ILEI: Rob Moerbeek, R. Glossop, L. Biro. 

UNESKO (en neformalaj rilatoj): Reprezentantoj de ILEI: Fran^ois Lo Jacomo, 72, quai de la Loire, 
FR-75019 Paris , francois.lojacomo@wanadoo.fr, Monique Arnaud, Ecole Chemin de 1'Esperanto, 
Les Pelloux, FR-05500 Benevent et Charbillac, monique.arnaud@aliceadsl.fr; Jean-Pierre 
Boulet, 17 Av. de la Dordogne, FR-63800 Coumon d'Auvergne, tel.: (+33) 4 73 84 90 60. 


Membreco kaj pagado por aliaj servoj 


Membreco (pagita ĝis la 31a de decembro 2011) kostas 18 EUR en A-landoj (laŭ UEA-difino) kaj 9 
EUR en B-landoj, kun ricevo de 4 numeroj de IPR jare. Kun aliro nur al reta versio, membreco 
kostas 8 EUR por la A-landoj kaj 4 EUR por la B-landoj. Bonvenaj estas donacoj al la fondaĵoj de 
ILEI, konferencaj pagoj kaj abonoj por Juna amiko. Sekciestroj en trideko da landoj akceptas 
membrigojn kaj donacojn; simile, perantoj por Juna amiko akceptas abonojn enlande. Por pagoj rekte al 
la internacia ILEI informu skribe al Julija BATRAKOVA, p/a Nieuwe Binnenweg 176, NL-3015 BJ 
Rotterdam, Nederlando, <persiko@mail.ru>. 

La pagoj povas okazi pere de la nederlanda ILEI-konto, al la ILEI-konto ĉe UEA aŭ al la sveda konto: 

* Pagoj al la nederlanda konto de ILEI: numero 4676855 ĉe ING Bank N.V., IBAN NL55INGB 
0004676855, BIC INGBNL2A. Bv. aldoni € 5 por la nederlandaj bankokostoj pagante el ekster EEA 
(Eŭropa Ekonomia Areo). 

* Pagoj al konto de ILEI ĉe UEA: Pri pagmanieroj vidu informojn en la Jarlibro de UEA. Atentu pri 
aldono de sumo por bankkostoj. Indiku viajn nomon kaj landon, mallonge la celon de la pago, kaj unu el 
la tri kontoj ilek-a (ĝenerala), juna-1 (. Juna amiko ), pike-b (projekto Interkulturo). 

* Pagoj al la sveda bankkonto: E1 Svedio pagu al konto 8327-9, 994 515 014-3 ĉe Swedbank. 

E1 aliaj landoj pagu al IBAN SE56 8000 0832 7999 4515 0143 kun BIC/SWIFT-kodo SWEDSESS. 
Aldonu 6 eŭrojn por svedaj bankkostoj se vi pagas el ekster Eŭropa Unio. 

* Simpla abono de IPR sen membreco: 18 EUR. Reklamtarifoj por IPR: 180 EUR por plena, 110 EUR 
por duona kaj 70 por kvarona paĝoj. Tio inkluzivas bazan grafikan pretigon: kostojn de ekstra pretigo 
oni rajtas fakturi. Sekcioj reklamante edukajn projektojn rajtas peti trionan rabaton. 

ILEI estas jure registrita ĉe la Komerca Cambro en Den Haag sub numero 27181064 kun sidejo ĉe la 
Centra Oficejo de UEA en Roterdamo. Hejmpaĝo de ILEI: http://www.ilei.info. 


Redakciaj informoj 

Respondeca eidonanto (verantw. uitgever): Iwona Kocilba, Graaf de Fiennesln 54, BE- 
2650 Edegem. Presado: Flandra Esperanto-Ligo, Frankrijklei 140, BE-2000 Antwerpen, tel: 
(+32-3)-234 34 00. Redaktejo: Nemeth Jozsef, HU-8531 Ihasz, Fo u. 41/5, 

< jozefo.nemeth@gmail.com >, http://www.ilei.info/ipr/; tel: (+36-89) 356-050. 

La revuo aperas ankaŭ kasede registrita por leghandikapuloj. Informas: Rob Moerbeek, 
Zwaansmeerstraat 48, NL-1946 AE Bevenvijk , <r.moerbeek@kpnmail.nl>. 

La nunan numeron ni sendis al la presejo 3 septembro 2011, 
redaktofino por la sekva numero 15 novembro 2011. 

Manĝovespero dum nia kopenhaga konferenco 



Grupo de niaj konferencanoj dum ekskurso en Kopenhago 

